**PANEVĖŽIO RAJONO SAVIVALDYBĖS**

**2024–2026 METŲ STRATEGINIS VEIKLOS PLANAS**

**I SKYRIUS**

**SAVIVALDYBĖS MISIJA IR VEIKLOS PRIORITETAI**

Panevėžio rajono savivaldybės misija – tvarkyti rajono viešuosius reikalus, siekiant kuo geriau patenkinti rajono gyventojų poreikius.

Panevėžio rajono savivaldybės tarybos 2022 m. gruodžio 15 d. sprendimu Nr. T-243 patvirtintame Panevėžio rajono savivaldybės 2023–2030 metų strateginiame plėtros plane nustatyti 3 savivaldybės plėtros prioritetai (žr. 1 pav.).

1 pav. Panevėžio rajono savivaldybės 2023–2030 metų strateginio plėtros plano prioritetai.

2023 m. pavasarį išrinkta 2023–2027 metų kadencijos Panevėžio rajono savivaldybės taryba. Savivaldybės tarybos (toliau – Taryba) dauguma, sudaryta iš Lietuvos valstiečių ir žaliųjų sąjungos, Lietuvos socialdemokratų ir Darbo partijų atstovų, parengė programą 2023–2027 metų kadencijai. Programoje išskirtos šios prioritetinės veiklos kryptys:

1) Vietos savivalda, gyventojų bendruomenės, viešoji tvarka ir saugumas;

2) Švietimas, mokslas, kultūra;

3) Sveikata, socialinė apsauga;

4) Žemės ūkis, verslas.

Prioritetinė kryptis **„Vietos savivalda, gyventojų bendruomenės, viešoji tvarka ir saugumas“** apima darnios aplinkos gyventi sukūrimą, teikiant kokybiškas viešąsias paslaugas ir didinant jų prieinamumą; tvirtų gyventojų ir vietos valdžios ryšių kūrimą, stiprinant gyventojų atstovavimą savivaldoje; savivaldybės biudžetinių ir viešųjų įstaigų veiklos tobulinimą; vietos gyventojų poreikius atitinkančio savivaldybės biudžeto sudarymo ir vertinimo procedūrų skaidrumą ir viešumą, išskiriant dalyvaujamąjį biudžetą kaip itin svarbią dalį; kokybiškai naują požiūrį į teisėsaugos institucijų veiklą, užtikrinant policijos ir bendruomenės bendradarbiavimą; suinteresuotų institucijų bendradarbiavimo vykdant nusikalstamumo, užimtumo, alkoholio, narkotikų vartojimo, asocialaus elgesio ir kt. plėtros prevenciją ir kontrolę suaktyvinimą; vieningos pilietinės savisaugos kultūros, įjungiančios kiekvieną visuomenės narį būti viešosios tvarkos ir visuomenės saugumo užtikrinimo dalyviu, o ne stebėtoju, kūrimą; policijos ir kitų teisėsaugos institucijų programų, saugios aplinkos iniciatyvų rėmimą ir palaikymą; dėmesį civilinei saugai: slėptuvių ir priedangų užtikrinimą; finansavimo užtikrinimą gyvenamajai aplinkai gerinti: žvyrkelių ir gatvių asfaltavimui, apšvietimo modernizavimui, vandentvarkos tinklų įrengimui, viešųjų erdvių, daugiabučių kiemų sutvarkymui; apleistų ir nenaudojamų statinių kontrolės ir savininkų atsakomybės siekį; būsimų ir esamų policijos pareigūnų pritraukimo ir motyvavimo klausimų sprendimą.

Prioritetinė kryptis **„Švietimas, mokslas, kultūra“** apima stiprios švietimo bendruomenės, kurios tikslas – visapusiškas moksleivių ugdymas, savo darbu besididžiuojantys pedagogai, kūrimą; mokyklų tinklo pertvarkos, palankios kaimo vaikams, ekonomiškai naudingos ir užtikrinančios kokybišką švietimą vykdymą; vaikų dienos centrų veiklos, papildomo užimtumo, jo pasiekiamumo stiprinimą, prioritetą teikiant toliau nuo mokyklų esančioms teritorijoms; ugdymo ir kultūros įstaigų modernizavimą; ikimokyklinio ugdymo prieinamumo užtikrinimą didinant įstaigose vietų skaičių ar statant naują įstaigą; įtraukios ir prieinamos kultūros plėtrą, darnų kultūros įstaigų valdymą, paveldo objektų ir viešųjų erdvių įveiklinimą.

Prioritetinė kryptis **„Sveikata, socialinė apsauga“** apima sveikatos įstaigų patalpų ir įrangos atnaujinimą, medicininių paslaugų pasiekiamumo užtikrinimą, gyventojų sveikatos gerinimo būdų paiešką; gydytojų ir kito medicinos personalo pritraukimo ir motyvavimo klausimų sprendimą; ambulatorinių slaugos ir paliatyviosios pagalbos teikimo paciento namuose užtikrinimą, socialinių paslaugų tinklo plėtojimą; efektyvią pirminę sveikatos priežiūrą ir aktyvesnį įsitraukimą į profilaktines programas; vienišų žmonių, neįgaliųjų ir senjorų socialinės atskirties mažinimą, jų integracijos į visuomenę užtikrinimą ir gerinimą; ilgalaikę sporto ir sveikatinimo strategiją, numatant sportinio ugdymo organizavimą, sporto finansavimą, infrastruktūros plėtros kryptis; palankių sąlygų jaunuoliams ir jaunoms šeimoms kurtis Panevėžio rajone sudarymą.

Prioritetinė kryptis **„Žemės ūkis, verslas“** apima žemdirbių savivaldos ir nevyriausybinių kaimo organizacijų veiklos stiprinimą; ekonominės veiklos kaimo vietovėse įvairinimą padedant kurtis mažoms įmonėms ir darbo vietoms jose; finansinės paramos verslo įmonėms bei ūkininkams teikimą; tiesioginių užsienio ir vietos investicijų pritraukimą; verslumo skatinimą, inovacijomis grįsto verslo plėtrą.

Šios prioritetinės veiklos kryptys integruotos į Panevėžio rajono savivaldybės 2024–2026 metų strateginio veiklos plano programas.

**II SKYRIUS**

**SAVIVALDYBĖS PLĖTROS TIKSLAI, UŽDAVINIAI IR JŲ STEBĖSENOS RODIKLIAI**

**1 lentelė „Tikslai, uždaviniai ir jų stebėsenos rodikliai“.**

| **SSPP tikslai ir uždaviniai** | **Stebėsenos rodiklis (matavimo vnt.)** | **Pradinė stebėsenos rodiklio reikšmė (metai)** | **Siektinos stebėsenos rodiklio reikšmės** | **Faktinė stebėsenos rodiklio reikšmė (metai)\*** | **Siekiama stebėsenos rodiklio reikšmė (metai)** |
| --- | --- | --- | --- | --- | --- |
| **2024 metai** | **2025 metai** | **2026 metai** |
| 1 | 2 | 3 | 4 | 5 | 6 | 7 | 8 |
| **1.1 tikslas. Taikyti efektyvų rajono valdymą** | **Gyventojų skaičiaus augimas rajone (sk.)** | **38640 (2023)**  | **35325\*\*** | **35425** | **35550** |  | **39606 (2030)** |
| **1.1.1 uždavinys –Efektyvinti Savivaldybės administracijos ir jos įstaigų veiklą** | Kvalifikacijos kėlimo renginių dalyvių skaičius (augimas dalyvių sk.) | 315 (2023) | 320 | 330 | 350 |   | 2646 (2030) |
| **1.1.2 uždavinys – Gerinti viešųjų paslaugų teikimą ir prieinamumą gyventojams** | Gyventojų pasitenkinimas savivaldybės teikiamomis ir užtikrinamomis viešosiomis paslaugomis (pokytis, proc.) | n. d. (2023) | n. d. | n. d  | n. d.  |   | 5 (2030) |
| **1.1.3 uždavinys – Didinti lyčių lygybę ekonominiame ir socialiniame gyvenime** | Lygių moterų ir vyrų teisių įtvirtinimas Savivaldybės priimamuose teisės aktuose, įgyvendinamose priemonėse, teikiant administracines ar viešąsias paslaugas – lyčių aspekto integravimas į visas vietos valdžios veiklos sritis (situacijos analizių sk. ir stebėsena) | 0 (2023) | 1 | 0 | 1 |   | 4 (2030) |
| **1.2 tikslas.Sudaryti palankias sąlygas ugdytis visą gyvenimą** | **Mokinių skaičiaus pokytis bendrojo ugdymo mokyklose (mokinių sk.)** | **2800 (2023)** | **n. d.** | **n. d.** | **n. d.** |  | **2700 (2030)** |
| 1.2.1 uždavinys –Gerinti ugdymo paslaugų kokybę ir didinti prieinamumą | Mokinių valstybinių egzaminų rezultatų vidurkis, palyginti su šalies mokinių valstybinių egzaminų rezultatų vidurkiu (pokytis, proc.) | 42,64 (2023) | 11,26 | 11,30 | 11,30 |  | 44,5 (2030) |
| 1.2.2 uždavinys – Užtikrinti vaikų, jaunimo ir suaugusiųjų socializacijos bei saviraiškos kokybę ir plėtrą | Neformaliojo švietimo paslaugų gavėjų skaičius | 5150 (2023) | 5150 | 5150 | 5160 |  | 5200 (2030) |
| **1.3 tikslas. Kurti kultūros vertę, saugoti ir puoselėti krašto tradicijas** | **Rajono kultūros renginiai (sk.)** | **1500 (2023)** | **n. d.** | **n. d.** | **n. d.** |  | **13200 (2030)** |
| 1.3.1 uždavinys – Stiprinti rajono kultūrinį identitetą ir tolygiai didinti kokybišką kultūrinę raidą | Investicijos, skirtos kultūros įstaigų modernizavimui ir aprūpinimui veiklos priemonėmis (pokytis, proc.) | 0 (2023) | 25 | 25 | 30 |   | 50 (2030) |
| 1.3.2 uždavinys – Vystyti kultūrinius, paveldo ir turizmo traukos objektus, jų paslaugų kokybę ir prieinamumą | Investicijos, skirtos kultūrinių, paveldo ir turizmo traukos objektų plėtrai (pokytis, proc.) | 0 (2023) | 15 | 15 | 20 |   | 30 (2030) |
| **2.1 tikslas. Kurti gyvenamosios aplinkos kokybę** | **Teigiama rajono gyventojų migracija (atvykusių ir išvykusių santykio pokytis)** | **1,2:1 (2023)** | **n. d.** | **n. d.** | **n. d.** |  | **1,5:1 (2030)** |
| 2.1.1 uždavinys – Ugdyti sportišką bendruomenę, skatinti gyventojų fizinį aktyvumą | Gyventojai, dalyvaujantys sporto renginiuose (pokytis, proc.) | 12 (2023) | 15 | 18 | 21 |   | 30 (2030) |
| 2.1.2 uždavinys – Skatinti bendruomenių iniciatyvas ir įsitraukimą į savivaldą | Gyventojų pasitikėjimas nevyriausybinėmis organizacijomis (pokytis, proc.) | n.d. (2023) | 1 | 1,5 | 2 |   | 5 (2030) |
| 2.1.3 uždavinys – Diegti darnios teritorijų plėtros rajone planavimą | Savivaldybės projektų finansavimas vienam rajono gyventojui (pokytis, proc.) | 0 (2030) | 2 | 5 | 10 |   | 30 (2030) |
| 2.1.4 uždavinys – Kompleksiškai plėtoti gyvenamąsias vietoves | Gyventojų palankus (teigiamas) įvertinimas pagal Gyvenimo kokybės lygio kriterijus (pokytis, proc.) | n.d. (2023) | 3 | 6 | 9 |   | 10 (2030) |
| 2.1.5 uždavinys – Sukurti ir įgyvendinti „Rail Baltica‘‘ įtraukos strategiją | „Rail Baltica“ stoties Gustonyse įkūrimas | 0 (2023) | 0 | 0 | 0 |   |  1 (2030) |
| 2.1.6 uždavinys – Vystyti susisiekimo infrastruktūrą | Naujai įrengtų ar modernizuotų kelių ilgis (km) | 7 (2023) | 4 | 4 | 4 |   | 80 (2030) |
| 2.1.7 uždavinys – Diegti efektyvias eismo saugumo, nelaimingų atsitikimų ir nusikalstamumo prevencijos priemones | Kaimo vietovių gyventojų saugumo jausena (tyrimo pokytis, proc.) | 0 (2023) | 10 | 10 | 10 |   | **0 (2030)** |
| **2.2 tikslas. Modernizuoti komunalinio ūkio infrastruktūrą ir paslaugų teikimą** | **Rajono 12 seniūnijų vartotojams tiekiamo geriamojo vandens kokybės rodiklių atitiktis Geriamo vandens saugos ir kokybės reikalavimams (santykis)** | **1:1 (2023)** | **1:1** | **1:1** | **1:1** |  | **1:1 (2030)** |
| 2.2.1 uždavinys – Užtikrinti vandentiekio ir nuotekų paslaugų teikimą | Prie centralizuotų vandentiekių ir buitinių nuotekų tinklų prisijungusių namų ūkių aglomeracijose skaičius (pokytis, proc.) | 50/45 (2023) | 52/47 | 55/50 | 60/55 |   | 98/98 (2030) |
| 2.2.2 uždavinys – Modernizuoti šilumos ūkį ir diegti energiją taupančias priemones | Viešieji pastatai, kuriuose įrengtos atsinaujinančius energijos išteklius naudojančios sistemos (pokytis, sk.) | 3 (2023) | 4 | 5 | 6 |   | 16 (2030) |
| **2.3 tikslas. Suformuoti socialiai saugią aplinką** | **Savivaldybės biudžeto išlaidos socialinėms paslaugoms, tenkančios vienam gyventojui (pokytis, proc.)** | **5 (2023)** | **n. d.** | **n. d.** | **n. d.** |  | **10 (2030)** |
| 2.3.1 uždavinys – Gerinti socialinių paslaugų prieinamumą ir kokybę rajono gyventojams | Rajono gyventojų, gaunančių socialines paslaugas, skaičius (pokytis, sk.) | 350 (2023) | 400 | 450 | 450 |   | 450 (2030) |
| 2.3.2 uždavinys – Integruoti socialinę atskirtį patiriančius ir specialiųjų poreikių turinčius asmenis į visavertį gyvenimą | Socialinę atskirtį patiriančių ir specialiųjų poreikių turinčių asmenų integravimas (pokytis, proc.) | 5 (2023) | 7 | 9 | 10 |   | 10 (2030) |
| **2.4 tikslas. Saugoti ir stiprinti gyventojų sveikatą** | **Rajono sergančių asmenų ligotumas (sergančių asmenų skaičius, tenkantis 1000 gyventojų) (santykinis pokytis)** | **0,9/1,0 (2023)** | **n. d.** | **n. d.** | **n. d.** |  | **0,85/1,0 (2030)** |
| 2.4.1 uždavinys – Užtikrinti kokybiškas ir prieinamas asmens sveikatos priežiūros paslaugas | Rajono gyventojų, gaunančių sveikatos priežiūros paslaugas, skaičius (pokytis, proc.) | 80 (2023) | 80 | 81 | 82 |   | 85 (2030) |
| 2.4.2 uždavinys – Formuoti gyventojų sveikos gyvensenos įgūdžius ir stiprinti jų sveikatą | Gyventojų mirtingumo dėl priežasčių, susijusių su alkoholio vartojimu (palyginti su Lietuvos vidurkiu), santykio pokytis | 1,05:1 (2023) | 1,03:1 | 1,01:1 | 0,99:1 |   | 0,9:1 (2030) |
| **2.5 tikslas. Siekti ekologiškai švarios aplinkos** | **Rajono aplinkos monitoringo rodiklių visumos teigiamas pokytis (proc.)** | **n. d. (2023)** | **1,43** | **2,86** | **4,29** |  | **10 (2030)** |
| 2.5.1 uždavinys – Mažinti gamtinės ir gyvenamosios aplinkos užterštumą | Į aplinkos orą iš mobiliųjų taršos šaltinių išmetamų teršalų kiekio mažėjimas (vnt.) | n. d. (2023) | 85,71 | 171,4 | 257,14 |   | 600 (2030) |
| 2.5.2 uždavinys – Pritaikyti aplinką rekreacijai ir regeneracijai | Suformuoti rekreaciniai plotai rajone (pokytis, ha) | 16 (2023) | 21,14 | 26,28 | 31,42 |   | 52 (2030) |
| **3.1 tikslas. Užtikrinti tolygią ir darnią ekonominę plėtrą** | **Darbo vietų augimas rajone (pokytis, proc.)** | **0 (2023)** | **n. d.** | **n. d.** | **n. d.** |  | **8 (2030)** |
| 3.1.1 uždavinys – Sudaryti sąlygas konkurencingam žemės ūkiui plėtoti | Naujai įrengtų ar renovuotų melioracijos įrenginių ilgis (km) | 300 (2023) | 400 | 500 | 600 |   | 1000 (2030) |
| 3.1.2 uždavinys – Remti Žaliosios energijos pritaikymą ūkinei veiklai | Investicijų į Žaliosios energijos ilgalaikį materialųjį turtą augimas (pokytis, proc.) | 48 (2023) | 48 | 48 | 48 |   | 50 (2030) |
| 3.1.3 uždavinys – Stiprinti Žaliojo kurso plėtrą | Naujai įkurta žemės ūkio veiklai alternatyvių verslų (pokytis, proc.) | 0 (2023) | 0 | 0 | 0 |   | 2 (2030) |
| **3.2 tikslas. Didinti rajono patrauklumą verslui ir investicijoms** | **Užimtų gyventojų skaičius(pokytis, sk.)** | **16600 (2023)** | **17000** | **18000** | **18000** |  | **18000 (2030)** |
| 3.1.1 uždavinys – Remti smulkiojo ir vidutinio verslo kūrimąsi bei plėtrą | Veikiančių smulkiųjų ir vidutinių įmonių skaičius (pokytis, sk.) | 864 (2023) | 900 | 900 | 900 |   | 980 (2030) |
| 3.1.2 uždavinys – Stiprinti gyventojų verslumą | Investicinių priemonių, skatinančių jaunimą sukurti verslą, vertė eurais (pokytis, proc.) | 5 (2023) | 5 | 5 | 6 |   | 10 (2030) |
| 3.1.3 uždavinys – Didinti galimybes atvykti, gyventi ir dirbti Panevėžio rajone | Nuolatiniai gyventojai rajone (pokytis, sk.) | 38640 (2023)  | 35325\*\* | 35425 | 35550 |   | 39606 (2030) |

\* Faktinės rodiklių reikšmės sutampa su pradinėmis reikšmėmis, nes Panevėžio rajono savivaldybės 2023–2030 metų strateginis plėtros planas tvirtintas 2023 m.

\*\* Prognozuojama rodiklio reikšmė nustatyta remiantis Valstybės duomenų agentūros 2023 m. pateikiama statistika.

**III SKYRIUS**

**PLANUOJAMI PASIEKTI REZULTATAI**

Tikimasi, kad, įgyvendinus Panevėžio rajono 2024–2026 metų strateginį veiklos planą, Panevėžio rajono savivaldybė išlaikys aukštą 3 vietą gyvenimo kokybės indekso reitinge[[1]](#footnote-1) (tarp kaimiškų savivaldybių). Vykdant strateginio veiklos plano programas numatoma didelį dėmesį skirti bendruomenėms, jų aktyviam įsitraukimui į visuomenės problemų sprendimus, kultūrinėms veikloms, sportui ir aktyviam laisvalaikiui – planuojama finansuoti kultūros ir sporto renginių organizavimą, kasmet įrengti / atnaujinti ne mažiau nei 2 sporto / aktyvaus laisvalaikio objektus, vykdyti projektą „Skaitmeninis amatų turizmas“ bei projektą pagal 2022–2030 metų Panevėžio regiono plėtros plano pažangos priemonę, kurio įgyvendinimo metu planuojama įrengti atvirą jaunimo centrą.

Numatoma didinti ikimokyklinio ugdymo prieinamumą, įrengiant papildomas ugdymo vietas, užtikrinant vaikų pavėžėjimą, bei tikimasi, kad vaikų, dalyvaujančių ikimokykliniame ugdyme rajono įstaigose, dalis nuo visų atitinkamo amžiaus vaikų padidės iki 23 proc. Manoma, kad įgyvendinamas „Tūkstantmečio mokyklų“ projektas bei švietimo srities projektai pagal 2022–2030 metų Panevėžio regiono plėtros planą ir savivaldybės investicijos leis pasiekti, kad 2026 metais 98 proc. švietimo įstaigų (per pastaruosius 10 metų) būtų renovuotos.

Įgyvendinant 2022–2030 metų Panevėžio regiono plėtros planą, planuojama investuoti į vandens tiekimo ir nuotekų tvarkymo infrastruktūrą, tikimasi, kad prie centralizuotų vandentiekio ir buitinių nuotekų tinklų prisijungusių namų ūkių aglomeracijose dalis padidės iki 98 proc. Siekiant efektyvesnės viešojo turto eksploatacijos, per 2024–2026 m. 15-oje viešo naudojimo pastatų planuojama įrengti atsinaujinančių energijos išteklių sistemas, investuoti į energiją taupančių priemonių diegimą gatvių apšvietime. Kartu su kitomis Panevėžio regiono savivaldybėmis planuojama investuoti į e.bilieto sistemos sukūrimą viešajame transporte. Siekiama investuoti ir į žvyruotų kelių asfaltavimą, taip gerinant susiekimo rajono vietinės reikšmės keliais sąlygas bei prisidedant prie gyvenamosios aplinkos oro kokybės gerinimo (šiuo metu 22,5 proc. vietinės reikšmės kelių yra su asfalto danga, tikimasi, kad šio rodiklio reikšmė augs).

Įgyvendinant 2022–2030 Panevėžio regiono plėtros planą, numatoma investuoti į socialinio būsto plėtrą asmenims su negalia ir gausioms šeimos, todėl laukimo terminą šiam būstui gauti tikimasi sutrumpinti nuo 4 metų 2024 m. iki 3 metų 2026 m. Taip pat planuojama vykdyti projektus, susijusius su socialinių paslaugų infrastruktūros sukūrimu žmonėms su intelekto ir (ar) psichikos negalia, senyvo amžiaus žmonėms. Sveikatos priežiūros srityje numatomi projektai, susiję su savivaldybės Sveikatos centro infrastruktūros kūrimu, ilgalaikės priežiūros plėtojimu bei visuomenės įtraukimu į įvairiais visuomenės sveikatinimo veiklas.

**IV SKYRIUS**

**PROGRAMOS**

Panevėžio rajono savivaldybė 2024–2026 metais planuoja vykdyti 8 programas:

* 001 Savivaldybės valdymo programą;
* 002 Ugdymo proceso ir kokybiškos ugdymosi aplinkos užtikrinimo programą;
* 003 Aktyvaus bendruomenės gyvenimo skatinimo programą;
* 004 Rajono infrastruktūros priežiūros, modernizavimo ir plėtros programą;
* 005 Socialinės atskirties mažinimo programą;
* 006 Sveikatos apsaugos programą;
* 007 Aplinkos apsaugos programą;
* 008 Ekonominio konkurencingumo didinimo programą.

Numatomos vykdyti programos apima visas savivaldybės institucijų bei įstaigų vykdomas funkcijas ir atitinka Panevėžio rajono savivaldybės 2023–2030 metų strateginio plėtros plano tikslus bei uždavinius. Programos skirtos Tarybos daugumos veiklos programos siekių įgyvendinimui. Bendras visų programų lėšų poreikis pateikiamas 2 lentelėje.

**2 lentelė. 2024–2026 metų asignavimų ir kitų lėšų pasiskirstymas pagal programas (tūkst. eurų)***.*

| **Eil. Nr.** | **Programos kodas ir pavadinimas** | **2024 metų asignavimai ir kitos lėšos** | **2025 metų asignavimai ir kitos lėšos** | **2026 metų asignavimai ir kitos lėšos** |
| --- | --- | --- | --- | --- |
| 1 | 2 | 3 | 4 | 5 |
| 1 | 001 Savivaldybės valdymo programa | 11 191,7 | 12 000,7 | 11 537,8 |
| 2 | 002 Ugdymo proceso ir kokybiškos ugdymosi aplinkos užtikrinimo programa | 28 131,7 | 29 824,8 | 29 836,8 |
| 3 | 003 Aktyvaus bendruomenės gyvenimo skatinimo programa | 6 501,3 | 6 779,0 | 8 562,2 |
| 4 | 004 Rajono infrastruktūros priežiūros, modernizavimo ir plėtros programa | 4 464,4 | 5 750,9 | 7 746,4 |
| 5 | 005 Socialinės atskirties mažinimo programa | 12 892,2 | 15 001,9 | 13 592,7 |
| 6 | 006 Sveikatos apsaugos programa | 654,2 | 1 177,4 | 2 234,8 |
| 7 | 007 Aplinkos apsaugos programa | 2 189,1 | 2 302,2 | 2 355,1 |
| 8 | 008 Ekonominio konkurencingumo didinimo programa | 2 178,1 | 1 946,3 | 3 395,0 |
| **1. Savivaldybės biudžetas (įskaitant skolintas lėšas)** | **68 202,7** | **74 783,2** | **79 260,8** |
| Iš jo: |  |  |  |
| 1.1. Savivaldybės biudžeto lėšos (nuosavos, be ankstesnių metų likučio) | 39 019,0 | 42 799,0 | 41 096,0 |
| 1.2. Lietuvos Respublikos valstybės biudžeto dotacijos | 19 391,9 | 20 045,2 | 19 988,2 |
| 1.3. Pajamų įmokos ir kitos pajamos | 975,3 | 1 006,4 | 1 012,5 |
| 1.4. Europos Sąjungos ir kitos tarptautinės finansinės paramos lėšos | 1 370,9 | 6 313,9 | 12 818,0 |
| 1.5. Skolintos lėšos | 462,8 |   |   |
| 1.6. Ankstesnių metų likučiai | 6 982,8 | 4 618,7 | 4 346,1 |
| **2. Kiti šaltiniai (Europos Sąjungos finansinė parama projektams įgyvendinti ir kitos teisėtai gautos lėšos, nurodant atskirus šaltinius)** |  |  |  |
| **IŠ VISO programoms finansuoti pagal finansavimo šaltinius *(1 ir 2 punktai)*** | **68 202,7** | **74 783,2** | **79 260,8** |
| Iš jų: regioninių pažangos priemonių lėšos | 342,0 | 7 550,2 | 16 035,2 |
| Asignavimų ir kitų lėšų pokytis, palyginti su ankstesnių metų patvirtintų asignavimų ir kitų lėšų planu | 11 625,7 | 6 580,5 | 11 058,1 |

**1 grafikas.****2024–2026 metų asignavimų ir kitų lėšų pasiskirstymas pagal programas**

|  |
| --- |
| **001 Savivaldybės valdymo programa** |

**2 grafikas.****Savivaldybės valdymo programa ir jos uždaviniai**

Pagal šią programą užsibrėžta įgyvendinti 3 uždavinius:

***001-01-01 Tęstinės veiklos uždavinys – Sudaryti sąlygas savivaldybės funkcijų vykdymui.***

Numatoma vykdyti šias priemones:

**001-01-01-01 Savivaldybės tarybos darbo organizavimas.** Įgyvendinant priemonę užtikrinamas sklandus Tarybos darbas. Tarybą sudaro 25 nariai, išrinkti savivaldybės gyventojų savivaldybių tarybų rinkimuose. Tarybos nariai dirba komitetuose: Biudžeto, ekonomikos ir investicijų, **Kaimo, sveikatos ir socialinių reikalų, Švietimo, kultūros, jaunimo ir savivaldos reikalų bei Kontrolės. Sprendimus Taryba priima vidutiniškai kartą per mėnesį vykstančių Tarybos posėdžių metu. Tarybos nariams už darbą mokamas atlygis teisės aktų numatyta tvarka. Savivaldybės administracija vykdo Tarybos ūkinį, techninį, finansinį aptarnavimą.**

**001-01-01-02 Savivaldybės administracijos darbo organizavimas.** Šia priemone užtikrinamas Savivaldybės administracijos darbo organizavimas – mokamas darbo užmokestis darbuotojams, išlaikomi pastatai. Savivaldybės administraciją sudaro 17 padalinių, kurie vykdo LR vietos savivaldos įstatymu ir kitais teisės aktais nustatytas funkcijas. Savivaldybės administracijos sudėtyje veikia 12 seniūnijų – Karsakiškio, Krekenavos, Miežiškių, Naujamiesčio, Paįstrio, Panevėžio, Raguvos, Ramygalos, Smilgių, Upytės, Vadoklių ir Velžio.

**001-01-01-03 Kontrolės ir audito tarnybos darbo organizavimas.** Šia priemone užtikrinamas Panevėžio rajono kontrolės ir audito tarnybos – savivaldybės biudžetinės įstaigos, kuri prižiūri, ar teisėtai, efektyviai ir rezultatyviai valdomas bei naudojamas savivaldybės turtas, patikėjimo teise valdomas valstybės turtas, kaip vykdomas savivaldybės biudžetas ir naudojami kiti piniginiai ištekliai, išlaikymas.

**001-01-01-04 Mero rezervas.** Vadovaujantis LR biudžeto sandaros įstatymu, savivaldybės privalo sudaryti Mero rezervą, kuris turi būti ne mažesnis nei 0,25 proc. ir ne didesnis nei 1 proc. patvirtintų savivaldybės biudžeto pajamų (neįskaitant valstybės dotacijų savivaldybių biudžetams). Mero rezervas gali būti didesnis nei 1 proc., kai yra paskelbta valstybės ir (arba) savivaldybės lygio ekstremalioji situacija ir (arba) įvesta nepaprastoji padėtis. Konkretų Mero rezervo dydį kasmet nustato Taryba, tvirtindama tam tikrų metų savivaldybės biudžetą. Mero rezervo lėšas skirsto Meras. Mero rezervo lėšos naudojamos Tarybos nustatyta tvarka: 1) ekstremaliosioms situacijoms ir (arba) ekstremaliesiems įvykiams likviduoti, jų padariniams šalinti ir padarytiems nuostoliams iš dalies apmokėti; 2) gaisrų, stichinių nelaimių ir kitų įvykių padariniams likviduoti ir jų padarytiems nuostoliams iš dalies apmokėti; 3) dėl nepaprastosios padėties atsiradusioms išlaidoms iš dalies apmokėti ir (arba) jos padariniams šalinti.

**001-01-01-05 Dalyvavimas vietinėse ir tarptautinėse organizacijose (narystės mokesčių mokėjimas), Garbės piliečio išmokos mokėjimas.** Panevėžio rajono savivaldybė aktyviai dalyvauja Lietuvos savivaldybių asociacijos bei kitų vietinių ir tarptautinių organizacijų veikloje. Šia priemone užtikrinamas dalyvio mokesčio apmokėjimas ir kitos išlaidos, taip pat mokamos Garbės piliečio išmokos Tarybos nustatyta tvarka.

**001-01-01-06 Valstybės deleguotų funkcijų vykdymas.** Panevėžio rajono savivaldybė vykdo jai įstatymais priskirtas valstybės deleguotas funkcijas: civilinės būklės aktų registravimą, gyventojų registro tvarkymą ir duomenų teikimą Valstybės registrui, valstybinės kalbos vartojimo ir taisyklingumo kontrolę, savivaldybei priskirtų archyvinių dokumentų tvarkymą, vaikų ir jaunimo teisių apsaugą, žemės ūkio funkcijų vykdymą, karo mobilizacijos administravimą, duomenų teikimą Valstybės suteiktos pagalbos registrui, civilinės saugos organizavimą, pirminės teisinės pagalbos teikimą pagal valstybės garantuojamos teisinės pagalbos įstatymą, gyvenamosios vietos deklaravimą, globos organizavimo asmenims, turintiems sunkią negalią, administravimą, išlaidų, skirtų nemokamam mokinių maitinimui, administravimą, darbo rinkos politikos rengimą ir įgyvendinimą, socialinės paramos mokiniams administravimą ir kt. Šioje priemonėje planuojamas darbo užmokestis Savivaldybės administracijos darbuotojams, įgyvendinantiems valstybės deleguotas funkcijas Panevėžio rajone.

**001-01-01-07 Priešgaisrinės tarnybos darbo organizavimas.** Šia priemone užtikrinamas Panevėžio rajono savivaldybės priešgaisrinės tarnybos išlaikymas. Ši įstaiga gesina gaisrus, gelbsti žmones ir turtą gaisro vietoje bei vykdo pirminius gelbėjimo darbus avarijų, katastrofų ir stichinių nelaimių atvejais. Įstaiga turi suformuotas 8 ugniagesių komandas: Gegužinės, Krekenavos, Naujamiesčio, Raguvos, Ramygalos, Smilgių, Tiltagalių, Vadoklių.

***001-01-02 Tęstinės veiklos uždavinys – Efektyviai valdyti savivaldybės investicijas ir finansinius srautus.***

Numatoma vykdyti šias priemones:

**001-01-02-01 Paskolų grąžinimas, palūkanų mokėjimas, kredito linijos ir dotacijų grąžinimas.** Priemone užtikrinamas kruopštus ir atsakingas finansinių išteklių valdymas.

**001-01-02-02 Projektų administravimas.** Priemone užtikrinamas kruopštus ir atsakingas projektų administravimo valdymas.

***001-01-03 Pažangos uždavinys – Investuoti į Savivaldybės administracijos darbuotojų kompetencijas, darbo sąlygų gerinimą, klientų aptarnavimo tobulinimą.***

Numatoma vykdyti šias priemones:

**001-01-03-01 Projekto 05-002-01-07-08 „Valstybinės žemės nuomos mokesčio skaitmeninimas Panevėžio rajono ir Rokiškio rajono savivaldybėse“ įgyvendinimas.** Projektas įgyvendinamas pagal prioritetinių skaitmeninimo projektų sąrašą, patvirtintą LR ekonomikos ir inovacijų ministro 2023-03-13 įsakymu Nr. 4-136 „Dėl Prioritetinių skaitmeninimo projektų, finansuojamų Ekonomikos gaivinimo ir atsparumo didinimo priemonės plano „Naujos kartos Lietuva“ ir Lietuvos Respublikos valstybės biudžeto lėšomis, sąrašo patvirtinimo“ ir pažangos priemonės Nr. 05-002-01-07-08 „Kurti technologinius sprendimus ir įrankius, leidžiančius saugiai ir patogiai naudotis paslaugomis“ veiklą „Viešųjų institucijų teikiamų elektroninių paslaugų brandos lygio kėlimas“.

**001-01-03-02 Panevėžio rajono Vadoklių seniūnijos pastato, esančio Ramygalos g. 39, Vadoklių mstl., Panevėžio r., energinio efektyvumo didinimas.** 2024 m. planuojama baigti seniūnijos pastato energinio efektyvumo didinimo projekto įgyvendinimą.

**001-01-03-03 Administracinės naštos mažinimo priemonių taikymas.** Tai nefinansinė priemonė, vykdoma pagal LR administracinės naštos mažinimo įstatymo 6 straipsnio 1 dalį[[2]](#footnote-2). Savivaldybės administracijoje paslaugos teikiamos vadovaujantis patvirtintais Panevėžio rajono savivaldybės administracijos paslaugų standartais ir Panevėžio rajono savivaldybės administracijos paslaugų standartų aprašais, standartų diegimo rekomendacijomis. Paslaugos klientams teikiamos atsižvelgiant į poreikius ir lūkesčius; gerbiamas asmenų privatumas ir užtikrinama asmens duomenų apsauga; siekiama įvairiais būdais viešinti informaciją, susijusią su viešųjų paslaugų teikimu, sprendimų priėmimu; klientus stengiamasi aptarnauti profesionaliai, operatyviai – laikantis nustatytų terminų, mandagiai, skaidriai, suteikiant aiškią informaciją, užtikrinant paslaugų prieinamumą, nuolat tobulinant veiklą, užtikrinant racionalų išteklių ir turto naudojimą. Savivaldybės administracijoje paslaugų teikimas nuolat tobulinamas, o paslaugų kokybės įvertinimui gali būti naudojama patvirtinta klientų pasitenkinimo vertinimo metodika.

Viena iš prioritetinių savivaldybės valdymo programos krypčių yra gyventojų aptarnavimo gerinimas diegiant elektronines paslaugas, administracinės naštos mažinimas. *E. valdžia* yra vienas iš valdžios funkcijų atlikimo būdų, labiausiai susijusių su viešuoju administravimu, kurio paslaugos gali būti teikiamos fiziškai arba nuotoliniu būdu. *E. valdžios* politika siekia padidinti viešojo sektoriaus administravimo efektyvumą ir skaidrumą, taupyti vartotojų ir viešojo sektoriaus išteklius, sumažinti prielaidas korupcijai bei didinti šalies konkurencingumą.

Savivaldybėje vykdomos šios administracinės naštos mažinimo priemonės:

1. Gerinama asmenų aptarnavimo „vieno langelio“ principu kokybė ir skatinamas elektroninių paslaugų naudojimas bei naudojamų valstybinių informacinių sistemų tarpusavyje integralumas (vykdytojai – Savivaldybės administracijos skyriai ir į struktūrinius padalinius neįeinantys valstybės tarnautojai pagal kuruojamas sritis, seniūnijos);

2. Atliekama Tarybos ir Savivaldybės administracijos direktoriaus priimtų teisės aktų (taisyklių, aprašų, tvarkų, nuostatų ir kitų norminio pobūdžio teisės aktų), kuriuose nustatyti informaciniai įpareigojimai asmeniui, analizė (vertinimas), įvertinamas įpareigojimų būtinumas ir siūloma perteklinius įpareigojimus panaikinti ar sumažinti (vykdytojai – Savivaldybės administracijos skyriai ir į struktūrinius padalinius neįeinantys valstybės tarnautojai, seniūnijos);

3. Privalomai vertinamas naujų teisės aktų – Mero potvarkių, Savivaldybės administracijos direktoriaus įsakymų ir Tarybos sprendimų (taisyklių, aprašų, tvarkų, nuostatų ir kitų norminio pobūdžio teisės aktų) projektų – administracinės naštos poveikis fiziniams ir juridiniams asmenims (vykdytojai – teisės aktų projektų rengėjai – Savivaldybės administracijos skyriai ir į struktūrinius padalinius neįeinantys valstybės tarnautojai);

4. Didinamas savivaldybės teikiamų elektroninių paslaugų prieinamumas, suteikiant gyventojams platesnes galimybes šias paslaugas pasiekti (vykdytojas – Informacinių technologijų skyrius);

5. Peržiūrimi ir prireikus koreguojami visų elektroninių administracinių paslaugų vieši aprašymai bei užtikrinamas jų veiksmingumas elektroninės valdžios paslaugų portale (vykdytojai – Savivaldybės administracijos skyriai ir į struktūrinius padalinius neįeinantys valstybės tarnautojai pagal kuruojamas veiklos sritis, seniūnijos).

Lyginant 2023 m. ir 2024 m. programos finansines apimtis, didesnių nei 10 proc. pokyčių nenustatyta.

**Asignavimų paskirstymo kriterijai** (seniūnijoms):

Transportui išlaikyti:

Vietinių kelių ilgis, km x 5 proc. x 300 Eur.

Seniūnijos centro atstumas nuo rajono centro 1 km – 30 Eur.

Komunalinėms paslaugoms skiriama atsižvelgiant į šilumos tiekėjų planuojamas pajamas ir paskutinių metų faktines išlaidas.

Visoms kitoms išlaidoms – 100 gyventojų seniūnijoje 170 Eur.

Papildomoms išlaidoms skiriama atsižvelgiant į priimtus Tarybos sprendimus ir biudžeto galimybes.

**Programa yra tęstinė ir neterminuota.**

**Programos vykdytojai** – Panevėžio rajono savivaldybės administracija, Panevėžio rajono savivaldybės kontrolės ir audito tarnyba, Panevėžio rajono savivaldybės priešgaisrinė tarnyba.

**Programos koordinatoriai:**

Lina Karpavičienė, Personalo administravimo skyriaus vedėja, tel. (+370 45) 50 37 24,
el. p. lina.karpaviciene@panrs.lt;

Rasa Sakalauskienė, Socialinės paramos skyriaus vyr. specialistė, tel. (+370 45) 46 65 37,
el. p. rasa.sakalauskiene@panrs.lt;

Dovilė Salominienė, Juridinio skyriaus vyr. specialistė, tel. (+370 45) 42 92 63,
el. p. dovile.salominiene@panrs.lt.

**3 lentelė. 2024–2026 metų 001 Savivaldybės valdymo programos uždaviniai, priemonės, asignavimai ir kitos lėšos (tūkst. eurų)** pateikiamos „Microsoft Excel“ formatu (1 priedas)

**4 lentelė. Programos uždaviniai, priemonės ir jų stebėsenos rodikliai** pateikiami „Microsoft Excel“ formatu (2 priedas).

**002 Ugdymo proceso ir kokybiškos ugdymosi aplinkos užtikrinimo programa**

**3 grafikas*.*** **Ugdymo proceso ir kokybiškos ugdymo aplinkos užtikrinimo programa ir jos uždaviniai**

Pagal šią programą užsibrėžta įgyvendinti 7 uždavinius:

***002-01-01 Tęstinės veiklos uždavinys – Sudaryti sąlygas ugdyti vaikus ikimokyklinio ugdymo įstaigose.***

Numatoma vykdyti šias priemones:

**002-01-01-01 Dembavos lopšelio-darželio „Smalsutis“ veiklos užtikrinimas;**

**002-01-01-02 Krekenavos lopšelio-darželio „Sigutė“ veiklos užtikrinimas;**

**002-01-01-03 Naujamiesčio lopšelio-darželio „Bitutė“ veiklos užtikrinimas;**

**002-01-01-04 Ramygalos lopšelio-darželio „Gandriukas“ veiklos užtikrinimas;**

**002-01-01-05 Velžio lopšelio-darželio „Šypsenėlė“ veiklos užtikrinimas**.

Visos šios priemonės užtikrina kokybiškų ikimokyklinio ugdymo paslaugų organizavimą skirtingose Panevėžio rajono savivaldybės vietovėse.

**002-01-01-06 Privalomas ikimokyklinis ugdymas**. Priemone užtikrinama, kad vaikai, augantys socialinę riziką patiriančiose šeimose, gautų ikimokyklinio ugdymo paslaugą. LR švietimo, mokslo ir sporto ministro ir LR socialinės apsaugos ir darbo ministro nustatyta tvarka vaikui, kuris auga šeimoje, patiriančioje socialinę riziką, gali būti skiriamas privalomas ikimokyklinis ugdymas, vaikui ir jo tėvams (globėjams) gali būti teikiama kompleksinė pagalba. Priešmokyklinis ugdymas yra privalomas. Esant poreikiui, Raguvos gimnazijos ikimokyklinio ugdymo skyrius „Skruzdėliukas“ padeda tėvams (globėjams, rūpintojams) organizuoti vaikų ugdymą (ugdymąsi) šeimoje pagal priešmokyklinio ugdymo bendrąją programą.

***002-01-02 Tęstinės veiklos uždavinys – Sudaryti sąlygas ugdyti vaikus mokyklose-darželiuose.***

Numatoma vykdyti šias priemones:

**002-01-02-01 Pažagienių mokyklos-darželio veiklos užtikrinimas;**

**002-01-02-02 Piniavos mokyklos-darželio veiklos užtikrinimas.**

Šiomis priemonėmis užtikrinamas ikimokyklinio, priešmokyklinio ir pradinio ugdymo paslaugų suteikimas Pažagieniuose ir Piniavoje.

***002-01-03 Tęstinės veiklos uždavinys – Sudaryti sąlygas ugdyti mokinius pagal pradinio, pagrindinio ir vidurinio ugdymo programas.***

Numatoma vykdyti šias priemones:

**002-01-03-01 Krekenavos Mykolo Antanaičio gimnazijos veiklos užtikrinimas;**

**002-01-03-02 Paįstrio Juozo Zikaro gimnazijos veiklos užtikrinimas;**

**002-01-03-03 Raguvos gimnazijos veiklos užtikrinimas;**

**002-01-03-04 Velžio gimnazijos veiklos užtikrinimas;**

**002-01-03-05 Ramygalos gimnazijos veiklos užtikrinimas;**

**002-01-03-06 Naujamiesčio mokyklos veiklos užtikrinimas;**

**002-01-03-07 Smilgių gimnazijos ir ikimokyklinio ugdymo skyriaus veiklos užtikrinimas;**

**002-01-03-08 Dembavos progimnazijos veiklos užtikrinimas;**

**002-01-03-09 Paliūniškio pagrindinės mokyklos veiklos užtikrinimas;**

**002-01-03-10 Upytės Antano Belazaro pagrindinės mokyklos ir ikimokyklinio ugdymo skyriaus veiklos užtikrinimas.**

Šiomis priemonėmis užtikrinamaspradinio, pagrindinio ir vidurinio ugdymo paslaugų užtikrinimas visoje Panevėžio rajono savivaldybės teritorijoje.

Pradinio ugdymo paskirtis – suteikti asmeniui dorinės ir socialinės brandos pradmenis, kultūros, taip pat etninės, pagrindus, elementarų raštingumą, padėti jam pasirengti mokytis pagal pagrindinio ugdymo programą.

Pagrindinio ugdymo paskirtis – suteikti asmeniui dorinės, sociokultūrinės ir pilietinės brandos pagrindus, bendrąjį raštingumą, technologinio raštingumo pradmenis, ugdyti tautinį sąmoningumą, išugdyti siekimą ir gebėjimą apsispręsti, pasirinkti ir mokytis toliau.

Vidurinio ugdymo paskirtis – padėti asmeniui įgyti bendrąjį dalykinį, sociokultūrinį, technologinį raštingumą, dorinę, tautinę ir pilietinę brandą, profesinės kompetencijos pradmenis.

Mokyklose programos įgyvendinamos vadovaujantis bendrosiomis programomis, mokyklų ugdymo planais. Esant poreikiui, Raguvos gimnazija padeda tėvams (globėjams, rūpintojams) organizuoti vaikų ugdymą (ugdymąsi) šeimoje.

***002-01-04 Tęstinės veiklos uždavinys – Sudaryti sąlygas neformaliojo vaikų ir suaugusiųjų švietimo programų vykdymui******.***

Numatoma vykdyti šias priemones:

**002-01-04-01 Muzikos mokyklos veiklos užtikrinimas.** Įgyvendinant priemonę užtikrinama Panevėžio rajono savivaldybės muzikos mokyklos veikla. Mokykla veikia Krekenavos miestelyje ir turi filialus Ramygalos mieste, Naujamiestyje, Upytėje ir Dembavoje. Mokykla įgyvendina pradinio ir pagrindinio muzikinio formalųjį švietimą papildančio ugdymo programas, Etninės kultūros programą, Kryptingo meninio ugdymo programą, neformaliojo vaikų švietimo programą „Linksmasis akordeonas“.

**002-01-04-02 Neformalusis švietimas.** Neformaliojo vaikų švietimo paskirtis – tenkinti mokinių pažinimo, ugdymosi ir saviraiškos poreikius, padėti jiems tapti aktyviais visuomenės nariais. Neformaliojo vaikų švietimo programas vykdo neformaliojo vaikų švietimo įstaigos, kultūros centrai, bibliotekos, kiti švietimo teikėjai.

**002-01-04-03 Panevėžio rajono Trečiojo amžiaus universiteto įkūrimas ir veiklos užtikrinimas.** Neformaliojo suaugusiųjų švietimo paskirtis – suteikti teisines garantijas įgyvendinti įgimtą teisę visą gyvenimą ugdyti savo asmenybę, laiduoti asmeniui galimybę įgyti žinių ir gebėjimų, atrasti naujų gyvenimo prasmių, skatinti ne tik gerinti profesinius įgūdžius, bet ir kurti prasmingą laisvalaikį, būti aktyviu demokratinės visuomenės nariu. Trečiojo amžiaus universiteto apimtyje šiuo metu veikia 22 Trečiojo amžiaus universiteto fakultetai, kurių veikloje dalyvauja apie 600 klausytojų.

***002-01-05 Tęstinės veiklos uždavinys – Sudaryti sąlygas vaikui, mokiniui, mokytojui gauti visapusišką pagalbą ugdymo proceso kokybės gerinimui.***

Numatoma vykdyti šias priemones:

**002-01-05-01 Panevėžio rajono švietimo centro veiklos užtikrinimas.** Švietimo centras sudaro sąlygas asmeniui mokytis visą gyvenimą, tenkinti pažinimo poreikius, tobulinti įgytą kvalifikaciją, įgyti papildomų kompetencijų, skatinti besimokančių bendruomenių kūrimą. Švietimo centro padalinys – Pedagoginė psichologinė tarnyba teikia psichologinę pagalbą, įvertina mokinių (vaikų) specialiuosius ugdymo(si) poreikius, konsultuoja tėvus (globėjus, rūpintojus), mokytojus ir mokinius.

**002-01-05-02 Mokyklų švietimo pagalbos ir bibliotekos darbuotojų išlaikymas.** Ši priemonė apima švietimo pagalbos specialistų paslaugų teikimą mokyklose. Švietimo pagalba – mokiniams, jų tėvams (globėjams, rūpintojams), mokytojams ir švietimo teikėjams specialistų teikiama pagalba, kurios tikslas – didinti švietimo veiksmingumą. Švietimo pagalba: psichologinė, socialinė pedagoginė, specialioji pedagoginė ir specialioji pagalba. Taip pat priemonė apima bibliotekų paslaugų teikimo užtikrinimą švietimo įstaigose.

**002-01-05-03 Pedagoginių darbuotojų skaičiaus optimizavimas.** Ši priemonė orientuota į darbuotojų kaitą švietimo sektoriuje, siekiant suteikti galimybes pritraukti į mokyklas naujų pedagogų.

**002-01-05-04 Projektų, įgyvendinamų** **„Erasmus+“ programos lėšomis, dalinis finansavimas.** Priemone numatoma skatinti švietimo įstaigas dalyvauti „Erasmus+“ programoje, užtikrinant joms bendrąjį finansavimą savivaldybės biudžeto lėšomis.

**002-01-05-05 Ugdymo proceso organizavimas ir valdymas (švietimo įstaigų vadovų darbo apmokėjimas).** Priemonė skirta organizuoti kokybišką švietimo įstaigų valdymą, užtikrinti nepriekaištingą vadovų darbą ir nuolatinį kvalifikacijos kėlimą.

**002-01-05-06 Profesinis orientavimas (karjeros specialistai).** Priemonė apima profesinio orientavimo paslaugų teikimą rajono mokyklose besimokantiems mokiniams.

**002-01-05-07 Apyvartinių mokymui skirtų lėšų valdymas;**

**002-01-05-08 Išlaidos kitoms švietimo reikmėms.** Šios dvi priemonės nukreiptos į efektyvų švietimo sričiai skirtų lėšų valdymą.

**002-01-05-09 Nemokamas mokinių maitinimas.** Panevėžio rajono savivaldybės švietimo įstaigose nemokamą maitinimą gauna 1 361 vaikas (t. y. 36 proc. visų vaikų). 2023 m. Panevėžio rajono savivaldybė nemokamam vaikų maitinimui skyrė 380 000 Eur. Devynios švietimo įstaigos yra paramos gavėjos, skatinančios ekologiškų ir pagal nacionalinę žemės ūkio bei maisto kokybės sistemą pagamintų maisto produktų vartojimą ikimokyklinio ugdymo įstaigose (Dembavos lopšelis-darželis „Smalsutis“, Krekenavos lopšelis-darželis „Sigutė“, Naujamiesčio lopšelis-darželis „Bitutė“, Ramygalos lopšelis-darželis „Gandriukas“, Velžio lopšelis-darželis „Šypsenėlė“, Pažagienių mokykla-darželis, Piniavos mokykla-darželis, Raguvos gimnazijos ikimokyklinio ugdymo skyrius „Skruzdėliukas“, Smilgių gimnazijos ikimokyklinio ugdymo skyrius). Šios švietimo įstaigos perka ekologiškus produktus, kurie sudaro daugiau nei 50 proc. viso vaikų maitinimui perkamų produktų kiekio.

***002-01-06 Pažangos uždavinys – Modernizuoti ugdymo paslaugas ir sąlygas.***

Numatoma vykdyti šias priemones:

**002-01-06-01 Panevėžio r. Velžio gimnazijos pastato rekonstravimas.** 2024 m. planuojama užbaigti mokyklos pastato rekonstrukciją.

**002-01-06-02 Skaitmeninio ugdymo plėtra.** Įgyvendinant šią priemonę numatoma sukurti infrastruktūrą, pagerinsiančią skaitmeninio ugdymo prieinamumą.

**002-01-06-03 Panevėžio r. Velžio lopšelio-darželio „Šypsenėlė“ priestato statyba.**2025 m. planuojama pastatyti priestatą ir sukurti papildomas vietas ikimokykliniam ugdymui.

**002-01-06-04 Panevėžio rajono STEAM centras.** Savivaldybės plėtros plane numatyta STEAM centro statyba prie Velžio gimnazijos. Planuojama, kad šiame centre vyks inovatyvūs ir šiuolaikiški užsiėmimai visų rajono švietimo įstaigų ugdytiniams. Siekiama STEAM centre sudaryti sąlygas įgyvendinti „Tūkstantmečio mokyklų“ programos projekto veiklų dalį ir prisidėti prie ugdymo kokybės gerinimo ir mokinių pasiekimų atotrūkio mažinimo Panevėžio rajono savivaldybėje.

**002-01-06-05 Projekto 12-003-03-01-23 (RE) „Ugdymo prieinamumo atskirtį patiriantiems vaikams didinimas Panevėžio rajone“ įgyvendinimas.** Projektą numatoma įgyvendinti pagal 2022–2030 metų Panevėžio regiono plėtros plano[[3]](#footnote-3) (toliau – PRPP) pažangos priemonę. Projekto vykdymo metu planuojama sukurti 60 naujų ikimokyklinio ugdymo vietų bei įsigyti tikslinę transporto priemonę, per metus vežiosiančią apie 50 vaikų, kuriems reikalingos ugdymo paslaugos. Ikimokyklinio ugdymo įstaigos statyba planuojama Molainių k., Panevėžio r., kaip Upytės Antano Belazaro pagrindinės mokyklos ikimokyklinio ugdymo skyriaus filialas. Pagrindinį dėmesį numatoma skirti ankstyvojo amžiaus vaikų ugdymui (apytiksliai trims 2–6 m. vaikų amžiaus grupėms): įrengti edukacines erdves, ugdymo patalpas, miegojimo, maitinimo zonas, sutvarkyti bei aptverti lauko teritoriją ir kt. Siekiant sumažinti išlaidas elektros energijai ir veikti ekosistemoje, gaminančioje švarią energiją, numatoma įrengti saulės elektrinę.

**002-01-06-06 Projekto 12-003-03-02-17 (RE) „Įvairialypio švietimo plėtojimas Panevėžio rajono švietimo įstaigose vykdant visos dienos mokyklų veiklą“ įgyvendinimas.** Projektą numatoma įgyvendinti pagal PRPP pažangos priemonę. PRPP numatyta, kad Panevėžio rajono savivaldybėje visos dienos mokyklos (toliau – VDM) paslaugas planuojama teikti šiose ugdymo įstaigose: Dembavos progimnazijoje, Naujamiesčio mokykloje, Paliūniškio pagrindinėje mokykloje ir Upytės Antano Belazaro pagrindinėje mokykloje. Planuojama tikslinė grupė – pradinių klasių mokiniai. Dembavos k., Naujamiesčio mstl., Paliūniškio k. ir Upytės k. yra priemiestinės arba nuo Panevėžio miesto nutolusios apie 10–15 km, kuriose gyventojų daugėja ir kuriasi jaunos šeimos. Tai patvirtina ir Valstybės duomenų agentūros duomenys: 2020 m. sausio mėn. Dembavos k., Naujamiesčio mstl., Paliūniškio k. ir Upytės k. buvo 4 317 gyventojų, o 2022 m. sausio mėn. duomenimis – 4 353 gyventojai (36 gyventojais daugiau). Šių vietovių gyventojai dažniausiai dirba Panevėžio mieste, tad tėvams sudėtinga suderinti šeimos ir darbo poreikius, užtikrinti vaikų saugumą ir užimtumą. Dėl šios priežasties jaučiamas vis didesnis VDM paslaugų poreikis, pvz., šiuo metu Upytės Antano Belazaro pagrindinėje mokykloje VDM lankančių pradinukų yra 32, o norinčių lankyti – 40 vaikų.

**002-01-06-07** **Panevėžio r. Dembavos lopšelio-darželio „Smalsutis“ priestato statyba.** 2024 m. planuojama pastatyti priestatą ir sukurti papildomas vietas ikimokykliniam ugdymui.

**002-01-06-08 Projekto „Tūkstantmečio mokyklos II“ įgyvendinimas.** Panevėžio rajono savivaldybė dalyvauja „Tūkstantmečio mokyklų“ programoje, kurios tikslas – prisidėti prie ugdymo kokybės gerinimo ir mokinių pasiekimų atotrūkio mažinimo savivaldybėse. Savivaldybės plėtros plane numatyta prie Velžio gimnazijos pastatyti STEAM centrą, kuriame vyks inovatyvūs ir šiuolaikiški užsiėmimai visų rajono švietimo įstaigų vaikams. Įgyvendinant „Tūkstantmečio mokyklos II“ projektą planuojama atnaujinti 6 rajono gimnazijų (Velžio, Paįstrio Juozo Zikaro, Raguvos, Ramygalos, Krekenavos Mykolo Antanaičio ir Smilgių) erdves, nupirkti baldų ir įrangos bei sukurti universalaus dizaino nuostatas atitinkančią infrastruktūrą.

**002-01-06-09 Projekto „Mokinių įvairovei atvirų grupių, klasių sudarymo ir ugdymo organizavimo jose“ įgyvendinimas.** Šiuo projektu siekiama stiprinti bendrosios paskirties mokyklų pasirengimą priimti ir ugdyti įvairių ugdymosi poreikių turinčius mokinius, tobulinti pedagogų ir švietimo pagalbos specialistų kompetencijas įtraukiojo švietimo srityje bei stiprinti mokyklų bendruomenių ir visuomenės teigiamas nuostatas dėl įtraukties švietime. Projekto vykdymo metu nuo 2023-09-01 iki 2025-08-31 Panevėžio r. Raguvos gimnazijoje sudaryta viena, o Velžio gimnazijoje – šešios atvirosios klasės, kuriose dirba 7 mokytojų padėjėjai ir 4 antrieji mokytojai.

***002-01-07 Tęstinės veiklos uždavinys – Sudaryti sąlygas vaikų ir jaunimo socializacijai bei saviraiškai.***

Numatoma vykdyti šias priemones:

**002-01-07-01 Prevencinių ir mokinių užimtumo projektų finansavimas.** Priemone siekiama sudaryti sąlygas vaikams ir jaunimui dalyvauti socializacijos procese, dalyvauti projektuose (socializacijos, vaikų vasaros užimtumo ir poilsio, smurto ir patyčių prevencijos ir kt.).

**002-01-07-02 Studijų rėmimas.** Įgyvendindama priemonę, Panevėžio rajono savivaldybė remia nepasiturinčių Panevėžio rajono savivaldybėje deklaravusių gyvenamąją vietą šeimų pažangius studentus. Parama skiriama Panevėžio rajono savivaldybės gyventojams, studijuojantiems Lietuvos aukštosiose mokyklose pagal pirmos ir antros pakopos bei vientisųjų studijų programas, kurių egzaminų sesijos vidurkis ne mažesnis nei 7 balai.

Programos finansinė apimtis 2024 m., palyginti su 2023 m., didėja dėl besikeičiančių teisės aktų nuo 2024 m. sausio 1 d. (minimalios mėnesinės algos, tvirtinamos Lietuvos Respublikos Vyriausybės nutarimu „Dėl taikomo minimaliojo darbo užmokesčio“, Lietuvos Respublikos valstybės ir savivaldybių įstaigų darbuotojų darbo apmokėjimo įstatymo, Lietuvos Respublikos pareiginės algos (atlyginimo) bazinio dydžio pasikeitimo), etatų skaičiaus pokyčių, darbuotojų koeficientų pagal darbo stažus pasikeitimo bei pradedamų ir tęsiamų investicinių projektų vykdymo.

**Asignavimų kriterijai mokykloms:**

Transportui išlaikyti gimnazijoms skiriama pagal vaikų skaičių ir atstumą nuo Panevėžio miesto:

|  |  |  |  |
| --- | --- | --- | --- |
|  | Iki 300 vaikų | 300–500 vaikų | Daugiau nei 500 vaikų |
| Iki 10 km | 1 600 Eur | 1 700 Eur | 1 800 Eur |
| 11–20 km | 1 700 Eur | 1 800 Eur | 1 900 Eur |
| Daugiau nei 20 km | 1 800 Eur | 1 900 Eur | 2 000 Eur |

Pagrindinėms mokykloms ir progimnazijai skiriama pagal atstumą nuo Panevėžio miesto: Iki 10 km – 1 100 Eur, 11–20 km – 1 300 Eur, daugiau kaip 20 km – 1 500 Eur.

Komandiruotėms – 1 mokiniui 4 Eur.

Ilgalaikio turto einamajam remontui:

Gimnazijoms – 2 000 Eur.

Pagrindinėms mokykloms ir progimnazijai – 1 500 Eur.

Kvalifikacijos kėlimui – 1 mokiniui 4 Eur.

**Asignavimų kriterijai lopšeliams-darželiams, mokykloms-darželiams, ikimokyklinio ugdymo skyriams (grupei, klasei):**

Transportui išlaikyti – 200 Eur.

Kvalifikacijos kėlimui – 100 Eur.

Komandiruotėms – 70 Eur.

Ilgalaikio turto einamajam remontui – 200 Eur.

**Asignavimų kriterijai darbdavių socialinė parama pinigais:**

Gimnazijoms su skyriais – 1 800 Eur.

Gimnazijoms – 1 600 Eur.

Pagrindinėms mokykloms, mokykloms-darželiams – 1 400 Eur.

Progimnazijoms, lopšeliams-darželiams – 900 Eur.

Muzikos mokyklai, Švietimo centrui – 500 Eur.

**Asignavimų kriterijai kitiems nenurodytiems išlaidų straipsniams:**

Komunalinių paslaugų įsigijimo išlaidos ir mokinių pavėžėjimo išlaidos skiriamos pagal praėjusių metų faktinius duomenis. Kitiems nenurodytiems išlaidų straipsniams, išskyrus darbo užmokesčio, socialinio draudimo įnašų ir mitybos išlaidoms pagal galimybes skiriamas dvejų metų faktiškai panaudotų lėšų vidurkis.

**Asignavimų kriterijai už papildomą sporto salių, naudojamų bendruomenės reikmėms, priežiūrą (spalio–gruodžio, sausio–balandžio mėn.):**

Mokykloms, kurių sporto salių plotas yra iki 200 kv. m, – 80 Eur / mėn.

Mokykloms, kurių sporto salių plotas yra 201–450 kv. m, – 120 Eur / mėn.

Mokykloms, kurių sporto salių plotas yra 451–700 kv. m, – 140 Eur / mėn.

Mokykloms, kurių sporto salių plotas yra 701–950 kv. m, – 180 Eur / mėn.

Mokykloms, kurių sporto salių plotas yra daugiau kaip 951 kv. m, – 230 Eur / mėn.

**Asignavimo kriterijai už elektros ūkio aptarnavimą (mėnesiui) pagal VšĮ Velžio komunalinio ūkio pateiktus duomenis:**

Smilgių gimnazijai – 270 Eur.

Velžio gimnazijai – 195 Eur.

Ramygalos lopšeliui-darželiui „Gandriukas“ – 110 Eur.

Velžio lopšeliui-darželiui „Šypsenėlė“ – 155 Eur.

Naujamiesčio lopšeliui-darželiui „Bitutė“ – 104 Eur.

**Asignavimų kriterijai už mokinių mokymą plaukti (metams):**

Mokykloms – 4 000 Eur.

**Finansinė parama švietimo įstaigų sukakčių minėjimo renginiams:**

10, 20 metų – 500 Eur.

30, 40, 50 ir t. t. metų – 700 Eur.

Švietimo įstaigoms, išskyrus Panevėžio rajono švietimo centrą, skiriama finansinė parama – 15 proc. nuo praėjusiais metais gautos projektinės paramos lėšų sumos (išskyrus savivaldybės biudžeto lėšas).

Lėšos daliniam kelionės į darbą kompensavimui skiriamos pagal pateiktus įstaigų prašymus.

Papildomoms išlaidoms skiriama atsižvelgiant į priimtus Tarybos sprendimus ir biudžeto galimybes.

**Programa yra tęstinė ir neterminuota.**

**Programos vykdytojai** – Panevėžio rajono savivaldybės administracija, BĮ Krekenavos Mykolo Antanaičio gimnazija, BĮ Paįstrio Juozo Zikaro gimnazija, BĮ Raguvos gimnazija, BĮ Velžio gimnazija, BĮ Ramygalos gimnazija, BĮ Naujamiesčio mokykla, BĮ Smilgių gimnazija, BĮ Dembavos progimnazija, BĮ Paliūniškio pagrindinė mokykla, BĮ Upytės Antano Belazaro pagrindinė mokykla, BĮ Pažagienių mokykla-darželis, BĮ Piniavos mokykla-darželis, BĮ Dembavos lopšelis-darželis „Smalsutis“, BĮ Krekenavos lopšelis-darželis „Sigutė“, BĮ Naujamiesčio lopšelis-darželis „Bitutė“, BĮ Ramygalos lopšelis-darželis „Gandriukas“, BĮ Velžio lopšelis-darželis „Šypsenėlė“, BĮ Muzikos mokykla, BĮ Švietimo centras.

**Programos koordinatorius:**

Aurelija Bartašė, Švietimo, kultūros ir sporto skyriaus vyr. specialistė, tel. (+370 45) 45 40 90, el. p. aurelija.bartase@panrs.lt

**3 lentelė. 2024–2026 metų 002 Ugdymo proceso ir kokybiškos ugdymo aplinkos užtikrinimo programos uždaviniai, priemonės, asignavimai ir kitos lėšos (tūkst. eurų)** pateikiamos „Microsoft Excel“ formatu.

**4 lentelė. Programos uždaviniai, priemonės ir jų stebėsenos rodikliai** pateikiami „Microsoft Excel“ formatu.

**003** **Aktyvaus bendruomenės gyvenimo skatinimo programa**

**4 grafikas*.* Aktyvaus bendruomenės gyvenimo skatinimo programa ir jos uždaviniai**

Pagal šią programą užsibrėžta įgyvendinti 6 uždavinius:

***003-01-01 Tęstinės veiklos uždavinys – Sudaryti sąlygas gauti aukštos kokybės kultūrines paslaugas.***

Numatoma vykdyti šias priemones:

**003-01-01-01Viešosios bibliotekos veiklos užtikrinimas.** Panevėžio rajono viešoji biblioteka, turinti 35 kaimo bibliotekas rajone, veiklą grindžia teikdama informacines ir kultūrines paslaugas, atitinkančias šiuolaikinio gyvenimo aktualijas ir lankytojų poreikių augimą. Kuriantis informacinei visuomenei, bibliotekos turi dirbti su naujausiomis informacinėmis technologijomis, skatinti vartotoją nuolat tobulėti. Bibliotekose visa naujausia informacija turi būti sukaupta, prieinama ir patraukliai pateikiama vartotojams. Informacinės visuomenės kūrimo etape keičiasi socialinis bibliotekų vaidmuo: atsiranda būtinybė užtikrinti prieigą prie turimų šaltinių, prie šalies ir pasaulio informacijos tinklų. Visos savivaldybės bibliotekos yra kompiuterizuotos, jose įsteigti viešieji interneto prieigos taškai. Šie taškai nuolat atnaujinami ir modernizuojami. Bibliotekose vykdomos neformaliojo suaugusiųjų ir vaikų švietimo veiklos – vyksta gyventojų kompiuterinio raštingumo mokymai, mokoma naudotis planšetiniais kompiuteriais, mobiliųjų telefonų programėlėmis, gyventojai mokomi naudotis e. sveikatos, e. valdžios, e. bankininkystės ir kt. paslaugomis, teikiamos kopijavimo, spausdinimo, skenavimo ir kt. paslaugos. Gustonių biblioteka kartu yra ir universalus daugiafunkcis centras, prie Gustonių, Linkaučių ir Žibartonių bibliotekų veikia vaikų dienos centrai. Naują vaikų dienos centrą planuojama įsteigti prie Smilgių bibliotekos.

Viešojoje bibliotekoje bei padaliniuose modernizuota ir atnaujinta LIBIS sistema, siekiama vartotojams suteikti platų integralios bibliotekų informacinės sistemos sukurtų produktų spektrą. Visose bibliotekose įdiegta elektroninė knygų ir kitų bibliotekinių dokumentų apskaitos, išduoties, lankytojų apskaitos sistema, aptarnaujant skaitytojus per vieningą šalies elektroninį katalogą bei naudojant www.ibiblioteka.lt. Skaitytojai naudojasi internetine knygų užsakymo ir rezervavimo sistema. Prie viešosios bibliotekos veikia knygų grąžinimo savitarnos įrenginys. Gerinant skaitytojų aptarnavimo kokybę prie bibliotekų įdiegti knygomatai. Ieškoma galimybių rajone vartotojams gerinant bibliotekos paslaugų prieigą įsteigti mobiliąją biblioteką, galinčią greičiau aptarnauti atokesnių gyvenviečių žmones, paslaugas teikti mažesnį gyventojų skaičių turinčiose gyvenvietėse, kur stacionarios bibliotekų paslaugos nėra optimalios. Pirmieji knygomatai 2023 m. pradėjo veikti prie viešosios bibliotekos, Raguvos, Velžio bibliotekų, nuo 2024 m. knygomatas veiks prie Ramygalos bibliotekos. Modernizavus LIBIS gerėja skaitytojų aptarnavimo kokybė, daugėja skaitmeninių paslaugų, greitėja knygų užsakymas bei rezervavimas. Nuo 2022 m. atnaujinta TBA paslauga, leidžianti skaitytojams naudotis visų Lietuvos bibliotekų knygų fondais, reikiamas knygas užsisakant ir atsisiunčiant iš bet kurios šalies viešosios bibliotekos.

Užtikrinant skaitytojams naujausios informacijos pasiekiamumą bibliotekose užsakomi laikraščiai ir žurnalai. Siekiama, kad savivaldybės gyventojai bibliotekose galėtų skaityti naujausią periodinę spaudą, o spaudinių skaičius nuolat didėtų.

Bibliotekose lankytojai gali naudotis tarptautinėmis ir lietuviškomis visatekstėmis duomenų bazėmis, taip pat elektroninėmis knygomis. Kasmet bibliotekos, esančios seniūnijų centruose, turi prieigą prie teisinės duomenų bazės „Infolex“, o visos rajono bibliotekos jungiasi prie BNS duomenų bazės, suteikiančios prieigą prie naujausių žinių iš viso pasaulio.

Biblioteka nuolat vykdo daug projektų ir projektinių veiklų. Kasmet Lietuvos kultūros tarybai pateikiami 3–8 projektai. Nors ne visiems projektams skiriamas finansavimas, tačiau projektuose numatytos veiklos vykdomos. Rajono bibliotekos teikia paraiškas Panevėžio rajono projektinėms programoms, tokioms kaip sveikatos rėmimo, leidybos, suaugusiųjų neformaliojo švietimo, vaikų vasaros poilsio. Išplėstas bibliotekos vykdomų paslaugų spektras. Neformaliojo vaikų švietimo veiklas toliau vykdys Ramygalos, Raguvos, Velžio, Piniavos bibliotekos. Prie Gustonių, Linkaučių ir Žibartonių bibliotekų įkurti ir veikia vaikų dienos centrai, kurie akredituojami 3 metams. Vaikų dienos centrus lanko daugiau kaip 40 rajono vaikų. Toliau numatoma rengti, teikti ir vykdyti Lietuvos kultūros tarybos finansuojamus projektus. Bibliotekoje vykdomos edukacinės programos. Ne vienerius metus prie bibliotekos veikia Maminukų akademija – projektas ikimokyklinio amžiaus vaikams, skatinantis skaityti ir ugdantis naują skaitytojų kartą. Projekte jau dalyvavo daugiau nei 200 vaikų. Įsijungiant į šalies mastu vykdomą sensorinio skaitymo iniciatyvą „Biblioteka visiems“, bibliotekoje vykdomos veiklos autizmo spektrą turintiems lankytojams. Vasaros metu biblioteka tęsia tarptautinį bendradarbiavimą su kitų šalių bibliotekomis. Dalyvaujant projekte „NAPLE sisters libraries“ bendradarbiaujama su Slovėnijos Škofja Lokos biblioteka, ir toliau su šia biblioteka kasmet keičiamasi parodomis, bibliotekose pristatomos edukacijos, vyksta garsiniai slovėnų ir lietuvių autorių literatūros skaitymai, edukacijos, bendraujama virtualiai. Kasmet planuojama fotografijų parodomis pasikeisti ir su Latvijos Limbažių biblioteka. Vyksta bendradarbiavimas su Latvijos Bauskės rajono biblioteka. Vykdant projektą „Gyventojų skatinimas išmaniai naudotis internetu atnaujintoje infrastruktūroje“, rajone atnaujinama kompiuterinė įranga, vyksta gyventojų mokymai įtraukiant kuo daugiau bendruomenių narių. Bibliotekos dalyvauja valstybiniame projekte „Medijų ir informacinio raštingumo programa bibliotekose“, kuriuo siekiama didinti rajono gyventojų kompiuterinį raštingumą.

Bibliotekos veiklos srityje esančių muziejų būklė per pastaruosius metus žymiai pagerėjo – išaugo ir lankytojų skaičius. J. Tumo-Vaižganto ir knygnešių muziejuje Ustronėje įdiegta mobili programėlė – virtualus turas „Knygnešio keliu“, atnaujinta ekspozicijos apšvietimo sistema. Puziniškio muziejuje (Gabrielės Petkevičaitės-Bitės gimtinėje) vykdomos edukacinės programos, sutvarkyta muziejaus aplinka, atnaujintos patalpos, įrengta ventiliacija. Muziejai įsijungė į Kultūros ministerijos vykdomą Kultūros paso iniciatyvą. Puziniškio muziejuje kasmet teikiama Gabrielės Petkevičaitės-Bitės literatūrinė premija, vyksta tradicinis renginys „Vakarojimai Puziniškio dvarelyje“, muziejuose vyks ir kiti renginiai, ekskursijos, edukacinės programos.

Biblioteka, siekdama prisidėti prie žinių ir informacinės visuomenės kūrimo, kaupia, saugo ir populiarina Panevėžio rajono ir su Panevėžio rajonu susijusį dokumentinį kultūros paveldą, rūpinasi informacijos sklaida. Bibliotekoje ir jos padaliniuose vykdomi skaitmeninimo darbai. Apskrities Gabrielės Petkevičaitės-Bitės bibliotekai pradėjus skaitmeninti krašto paveldo dokumentus, pateikta ir suskaitmeninta dalis bibliotekoje kaupiamo krašto paveldo dokumentų. Bibliotekoje saugoma suskaitmeninta didžioji dalis rajono laikraščio „Tėvynė“ archyvinių numerių, skaitmeninimas vyksta ir toliau. Šie suskaitmeninti dokumentai pagal galimybes bus viešai publikuojami bibliotekos puslapyje www.panrbiblioteka.lt. Bibliotekos renka kraštotyros medžiagą, ją apibendrina ir saugo. Renkama medžiaga apie Panevėžio rajono gyvenamąsias vietas, išleisti leidiniai apie 12 seniūnijų gyvenamąsias vietas. Kasmet ruošiamas Panevėžio rajono kraštotyros datų kalendorius, pristatantis jubiliejines Panevėžio rajono vietovių, žmonių, įstaigų ir t. t. datas. Viešoji biblioteka vykdydama projektą, populiarinantį interaktyvias technologijas, parengė ir savo puslapyje bei prie rajono kultūros ir istorijos objektų turistams ir objektų lankytojams pateikia interaktyvų Panevėžio rajono žemėlapį su QR kodais. Prie bibliotekos veikia mėgėjų klubai: jaunimo skaitymo klubas, skaitytojų skaitymo klubas, literatų klubas „Polėkis“. Literatų klubas plečia veiklą bendradarbiaudamas su kitų Lietuvos rajonų literatais.

**003-01-01-02 Muziejų veiklos užtikrinimas.** Prie rajono bibliotekos veikia trys literatūriniai muziejai. Tai – Juozo Tumo-Vaižganto ir knygnešių muziejus Ustronėje, Puziniškio muziejus (Gabrielės Petkevičaitės-Bitės gimtinė) ir Mato Grigonio muziejus Koldingo gatvėje, Panevėžyje. Ustronės ir Puziniškio muziejų lankymas apmokestintas lankytojų bei edukacinių programų bilietais. Muziejuose vykstančios edukacijos nuolat atnaujinamos. Puziniškio muziejus lankytojams teikia tris edukacines programas, Ustronės muziejus – vieną.

Stultiškių kaime veikiantis Linų muziejus (Panevėžio rajono Ėriškių kultūros centro padalinys) ir Paliukų kaime įsikūręs Juozo Zikaro muziejus (Panevėžio rajono Paįstrio kultūros centro padalinys) rengia edukacinius užsiėmimus vaikams ir suaugusiesiems, organizuoja renginius ir dalyvauja įgyvendinant projektus su kitomis institucijomis (savivaldybe, mokykla, Panevėžio rajono bendruomenių sąjunga), tvarko muziejų ekspozicijas, rūpinasi eksponatų įsigijimu ir apsauga, rengia ir veda temines ekskursijas, rūpinasi muziejų populiarinimu, organizuoja su muziejine veikla susijusius renginius.

**003-01-01-03 Tiltagalių kultūros centro veiklos užtikrinimas.** Tiltagalių kultūros centre (kartu su universaliojo daugiafunkcio centro veiklomis) vykdoma kultūrinė veikla, pagal gyventojų poreikius ir galimybes buriami mėgėjų meno kolektyvai, būreliai, vykdomos įvairios edukacinės programos, neformalusis vaikų ir suaugusiųjų švietimas, šviečiamoji ir informacinė veikla, laisvalaikio įprasminimas, atviros erdvės jaunimui, gerinami materialiniai ištekliai. Tiltagalių kultūros centre organizuojami tradiciniai renginiai: šienapjūtės pradžios šventė – Antaninės, Geležių krašto šventė Jokūbinės „Kai rugelis pareina namo“, žuvusių partizanų pagerbimas „Giesmė Žaliosios girioje“, bardų festivalis „Čiobrelių pieva“, teatrų vakarai „TekĖjimas“, Aukštaitijos regiono alternatyvios mados festivalis-konkursas „Pašėlęs ruduo“, kulinarinio paveldo šventė „Obuolinės“, klasikinės ir sakralinės muzikos koncertai. Organizuojami valstybinių ir kalendorinių švenčių renginiai.

**003-01-01-04 Krekenavos kultūros centro veiklos užtikrinimas.** Krekenavos kultūros centre kasmet surengiama per šimtą renginių: švenčių, festivalių, populiariosios muzikos koncertų, parodų, koncertinių išvykų. Vykdomi tęstiniai projektai: Panevėžio rajono suaugusiųjų mėgėjų teatrų šventė-apžiūra „Anoj pusėj Krekenavos“, tradicinių romansų atlikėjų šventė „Širdis mana nespakain“, folkloro festivalis „Mes į kryžkelę išėjom“, Aukštaitijos regiono kapelų varžytuvių „Kapelmaušis“ atrankos turas. Nuo 2005 m. vykdomas projektas „Šeštadieninė etnokultūrinė mokyklėlė vaikams ir jaunimui“, kurioje organizuojamos ir dienos stovyklos „Sukis laiko rate“. Naujai įrengtoje parodų salėje vyksta profesionalaus meno ir tautodailės parodos, edukaciniai užsiėmimai su amatininkais, susitikimai su menininkais. Padaliniuose organizuojamos folkloro šventės „Oi, užkilokit vartelius“ ir „Senojo ąžuolo godos“, jau tradiciniais tapę renginiai „Sudie, vasarėle“ ir „Škaplierinė Rodų koplyčioje“.

**003-01-01-05 Miežiškių kultūros centro veiklos užtikrinimas.** Miežiškių kultūros centre, atsižvelgiant į gyventojų poreikius ir galimybes, buriami mėgėjų meno kolektyvai, būreliai, plėtojama kultūrinė, šviečiamoji ir informacinė veikla, organizuojami renginiai, šventės, festivaliai, apžiūros ir konkursai, kultūros akcijos, parodos. Vykdomas tęstinis projektas – Aukštaitijos regiono kapelų šventė-varžytuvės „Kapelmaušis“, organizuojami tradiciniai renginiai: Panevėžio rajono folkloro ansamblių festivalis „Par šilalį jojo“, Mojava, šalies moterų armonikininkių
šventė-varžytuvės „Petronės armonika“, šalies naminės duonos kepėjų šventė „Visur duona su pluta“, Miežiškių pakermošiai, etninių renginių ciklas Trakiškio k., vykdomos edukacinės, neformaliojo vaikų švietimo programos, Kultūros paso programos.

**003-01-01-06** **Naujamiesčio kultūros centro-dailės galerijos veiklos užtikrinimas.** Naujamiesčio kultūros centras-dailės galerija puoselėja mėgėjų ir profesionalaus meno veiklą, edukacines ir švietėjiškas programas. Organizuojamos meistriškumo pamokos, tarptautiniai seminarai, konferencijos pučiamųjų ir mušamųjų instrumentų orkestrų muzikantams, solistams, orkestrų vadovams, dirigentams iš visos Lietuvos, kūrybinės teatrinės laboratorijos.

Vykdomos menininkų rezidencijos, suteikiama galimybė vaikams ir jaunimui pasireikšti bei parodyti savo įgūdžius platesnei auditorijai, dalyvauti įvairiuose Lietuvoje vykstančiuose renginiuose, tarptautiniuose konkursuose, festivaliuose, dainų šventėse, kūrybinėse stovyklose. Vykdomi eksperimentiniai teatro projektai kartu su profesionaliais menininkais. Puoselėjama moterų amatų klubo veikla „Kurkime grožį kartu“, vykdomos šiaudų edukacijos, judesio terapijos. Propaguojamas profesionalus menas, vykdomi projektai: „Galerijos galia mažame miestelyje“, „Klasikine muzika prakalbinkime žmogų“, literatūrinis-muzikinis ciklas „Mėnesio žmonės“, veikia nuolatinė ekspozicija „Lietuvos nepriklausomybės kelias“, Katalikų Bažnyčios kronika“, kilnojamoji ekspozicija „Nepažinta Lietuvos karaimų istorija – regioninės istorijos paslaptys“ ir jos sklaida Lietuvos regionuose, fotografijų paroda „Šiaudų šviesos istorija“, kuriamos šiaudinės miniatiūros eksterjere ir interjere. Vykdoma įvairių žanrų mėgėjų meno veikla.

Naujamiesčio kultūros centras-dailės galerija prisideda prie įvykdyto projekto „Voss modelio integravimas kultūros prieinamumo plėtojimui ir kultūrinio švietimo stiprinimui Panevėžio regione“ pagal 2014–2021 m. Europos ekonominės erdvės finansinio mechanizmo programą „Kultūra“ veiklų tęstinumo ir rezultatų sklaidos užtikrinimo.

**003-01-01-07 Paįstrio kultūros centro veiklos užtikrinimas.** Paįstrio kultūros centre vyksta XI Aukštaitijos metams paminėti skirta regioninė liaudiškos muzikos šventė „Mutieja rats‘‘, XXII tarptautinis mėgėjų teatrų festivalis „Tiltai“, Panevėžio rajono vaikų teatrų šventė-apžiūra, trumpiausios metų nakties sutiktuvių šventė Piniavoje, Paįstrio krašto šventė „Iš visų kraštų sugrįžkim į gimtinę“, Oninės, profesionaliosios muzikos atlikėjų koncertas „Paskutinis vasaros koncertas‘‘, kulinarinio paveldo renginys „Sūrio šventė“, naujo kūrybinio sezono atidarymo renginys „Suverkim vėrinį rudens‘‘, regiono romansų šventė-konkursas „Sugrįžki, jaunyste“, šalies muzikos konkursas „Kur giria žaliuoja“, minimi įžymūs kraštiečiai. Renginių ciklas „Juozo Zikaro kūrybos reikšmė visuomenės istorinei atminčiai ir tapatybei“, šviesos meno festivalis „Meno fotonas“, šalies muzikuojančių grupių fiesta, edukacinės programos, kūrybinės laboratorijos, advento ir Kalėdų renginių ciklas „Baltas sekmadienis“, Kalėdų eglės įžiebimo renginys ir valstybinių bei kalendorinių švenčių minėjimų renginiai. Kultūros centras vykdo neformaliojo vaikų švietimo programas, Juozo Zikaro muziejuje rengiamos ekskursijos ir edukacinės programos.

**003-01-01-08 Raguvos kultūros centro veiklos užtikrinimas.** Raguvos kultūros centre organizuojama pavasarinė iniciatyva „Velykų medis – pavasario šauklys“, VI Panevėžio apskrities mažųjų miestelių atlikėjų konkursas „Dainos motinai“, Panevėžio miesto ir rajono priešgaisrinės tarnybos šventė „Šv. Florijonas – ugniagesių globėjas“, XXII šalies vaikų ir jaunimo popchorų, ansamblių ir solistų festivalis-konkursas „Spindulėlis“, vaikų dienos stovyklos: „Margaspalvė vasara“, „Vasaros apsuptyje“, folkloro festivalis – šv. Antano atlaidai „Pjaun broliukai“, Žolinės atlaidai – tradicinė Raguvos kraštiečių šventė „Kaip gera grįžti man tėviškėn“, Baltijos kelio minėjimas „Baltijos kelias“, Šilų krašto šventė „Voratinkliai draikos be vėjo“, rudens amatų ir muzikos šventė „Aruodai pilni – širdis rami“, XXI Aukštaitijos regiono kaimo eiliuotojų ir muzikantų festivalis „Rudens žiedai“, romansų vakaras „Pabūkime kartu“, tradicinė Raguvos kultūros centro meno mėgėjų šventė „Ten, kur šokis ir daina, visad nuotaika gera“, kalėdinių renginių ciklas visai šeimai ir valstybinių bei kalendorinių švenčių minėjimų renginiai. Vykdomos neformaliojo suaugusiųjų švietimo programos.

**003-01-01-09 Ramygalos kultūros** **centro veiklos užtikrinimas.** Ramygalos kultūros centre 2024 m. planuojami renginiai: šalies modernaus meno festivalis „Keturiese“, Ramygalos miesto šventė, Mykolinės, kultūros ir sporto diena Daniūnuose, kalėdinių renginių ciklas, jaunimo talentų ringas, Uliūnų menų dienos, renginių ciklas valstybinėms šventėms „Atminti‘‘, dainuojamosios poezijos festivalis ,,Stygos danguj“. Kultūros centre vykdomos neformaliojo vaikų švietimo veiklos, Kultūros paso programos, rengiamos edukacinės programos, vyksta aktyvus tarpinstitucinis bendradarbiavimas. Įstaiga akredituota priimti savanorius, veiklos siūlomos asmenims nuo ikimokyklinukų iki senjorų. 2024 m. planuojama dalį kamerinių renginių, parodų surengti naujojoje pilietinėje erdvėje. Ramygalos kultūros centre veiklas vykdo ir Atviras jaunimo centras.

**003-01-01-10 Smilgių kultūros centro veiklos užtikrinimas.** Smilgių kultūros centre vykdomos 4 neformaliojo vaikų švietimo programos, Kultūros paso programa „Aukštaitiška sodyba“, „Knygnešystės paslaptys“, „Antano Bataičio žygdarbių takais“. Rūpinamasi vaikų vasaros užimtumu: kasmet organizuojama Aukštaitijos regiono etnokultūrinė stovykla „Etnosmilga“, stovykla „Draugiška vasara“. Smilgių etnografinėje sodyboje vyksta tradiciniai renginiai: Panevėžio rajono vaikų ir jaunimo folkloro ansamblių ir atlikėjų festivalis „Sekminės“, Aukštaitijos regiono klojimo teatro festivalis „Po Bitės sparnu“, tarptautinė liaudiškų šokių šventė „Šokis kaip vaivorykštė: kiekvienas jį supranta savaip“, šalies tradicinių kapelų šventė „Prie aukštaitiškos klėtelės“, kulinarinio paveldo šventė „Rudeninis sambaris“. Gyventojai aktyviai dalyvauja Sujetų ir Perekšlių padaliniuose vykstančiose kraštiečių šventėse. Smilgių etnografinėje sodyboje vykdomos 8 edukacinės programos. 6 mėgėjų meno kolektyvai ruošiasi dalyvauti 2024 m. Lietuvos dainų šventėje „Kad giria žaliuotų“. 2024 m. Perekšlių padalinio vaikų ir jaunimo pučiamųjų instrumentų orkestras „Saulutė“ švęs veiklos 25-metį, mėgėjų teatras „Saulėgrįža“ minės savo veiklos 10-metį.

**003-01-01-11 Ėriškių kultūros centro veiklos užtikrinimas.** Ėriškių kultūros centras ir padaliniai surengia apie 100 įvairaus pobūdžio renginių, švenčių, parodų: Užgavėnių vaikštynės, metų pabaigos padėkos vakaras, Tarptautinės vaikų gynimo dienos renginys, Joninių šventė, minimos valstybinės šventės, kurių didžiausia – Valstybės dienos šventė „Čia – mūsų žemė“, „gyvosios edukacijos“ šventė „Lino dienos“, amatininkų turgūs su lauko raugo krosnies degimu, tarptautinės muziejų dienos renginys „Po malūno sparnais“ bei kt. Kasmet vykdomas socializacijos projektas, lankytojams siūlomos edukacijos „Molio draugystė“, „Audimo raštų kalba“, „Linų ir legendų žemė“, teikiamos Kultūros paso programos: etninės kultūros edukacinių programų ciklas „Lietuvių kalendorinės šventės“ Upytės tradicinių amatų centre, „Lino gyvenimas po malūno sparnais“ – Linų muziejuje. Įveiklinamas Upytės dvaro sodybos svirnas, kaupiami muziejiniai eksponatai.

**003-01-01-12 Vadoklių kultūros centro veiklos užtikrinimas.** Vadoklių kultūros centre vykdomos 5 neformaliojo vaikų švietimo programos ir 1 suaugusiųjų neformaliojo švietimo programa, organizuojami renginiai: tradicinė Panevėžio rajono liaudies amatininkų šventė „Saulala aukštyn – darbų daugyn“, Panevėžio regiono vaikų ir jaunimo festivalis-konkursas „10 balų“, skirtas Tarptautinei vaikų gynimo dienai paminėti, Joninių šventės Vadoklių ir Jotainių k. bendruomenėms, Panevėžio rajono romansų atlikėjų šventė-konkursas „Ant Juodžio ežero bangų...“, kraštiečių šventė Vadokliuose „Ten, kur Juoda...“, padėkos vakaras „Dėkoju Tau...“, minimos valstybinės ir kalendorinės šventės. Vadoklių kultūros centras garsėja unikalios Velykų būgno mušimo tradicijos Vadokliuose puoselėjimu.

**003-01-01-13 Liūdynės kultūros centro veiklos užtikrinimas.** Liūdynės kultūros centras su padaliniais per metus suorganizuoja apie 150 įvairaus masto renginių, parodų, koncertinių išvykų. Organizuojami tradiciniai renginiai, šventės, festivaliai „Velžio klumpė“, „Jaunystės šėlsmas“, „Cibulinė“, „Joninės Nevėžio slėnyje“. Rašomi ir įgyvendinami savivaldybės ir kitų fondų projektai, nuolat vykdomos bent trys neformaliojo vaikų švietimo programos. Pagal galimybes siekiama didinti materialinius išteklius bei modernizuoti įstaigos infrastruktūrą.

**003-01-01-14 Šilagalio kultūros centro veiklos užtikrinimas.** Šilagalio kultūros centro planuojami renginiai bei veiklos: tradicinis kasmetinis pučiamųjų instrumentų orkestrų festivalis „Provincijos dūdos“, didžiosios orkestrų lenktynės „Vario audra“, koncertas „Naujametis blyksnis“, kasmetinės kraštiečių šventės „Šilagalio krašto istorija“, Berniūnų kaimo šventė ir konkūrų varžybos „Žvenk, žirgeli, ant Berniūnų“, Katinų kaimo amatų ir muzikos šventė „Baigėsi katino dienos“, tarptautinė orkestro stovykla „Brass band Sklepučini mokykla“, neformaliojo vaikų švietimo programos, kultūros paso programos, savaitgaliniai brass mokymai vaikams ir jaunimui, tarptautinės orkestrinio muzikavimo stovyklos, dalyvavimas tarptautiniuose konkursuose, festivaliuose, tradicinių amatų mokymai.

**003-01-01-15 Kultūros projektų rėmimas ir bendrasis finansavimas.** Priemone siekiama skatinti kultūros įstaigas dalyvauti šalies ir tarptautinėse programose, siekiant gauti finansavimą renginiams. Savivaldybė šia priemone užtikrina projektų bendrąjį finansavimą iš savivaldybės biudžeto lėšų.

**003-01-01-16 Kultūros renginių organizavimas.** Šia priemone užtikrinamas pagrindinių kultūros renginių organizavimas rajone.

***003-01-02 Tęstinės veiklos uždavinys – Skatinti gyventojus užsiimti kūno kultūros ir sporto veikla.***

Numatoma vykdyti šias priemones:

**003-01-02-01 Sporto priemonių organizavimas ir dalyvavimo sporto renginiuose užtikrinimas.** Organizuojami ir vykdomi rajono sporto renginiai, varžybos, bendrojo ugdymo mokyklų žaidynės, atskirų sporto šakų mokinių varžybos. Sudaromos sąlygos rajono sportininkams, klubams ir komandoms dalyvauti atskirų sporto šakų Lietuvos sporto renginiuose, tarptautinėse varžybose ir čempionatuose, Lietuvos mokyklų žaidynėse, jaunučių, jaunių, jaunimo sporto žaidynėse ir čempionatuose.

**003-01-02-02 Sporto renginių seniūnijose organizavimas.** Seniūnijose išlaikomos sporto metodininkų pareigybės. Organizuojami ir vykdomi sporto renginiai seniūnijose, siekiant skatinti gyventojų fizinį aktyvumą.

**003-01-02-03 Švietimo centro sporto priemonių organizavimas ir dalyvavimas sporto renginiuose.** Į Panevėžio rajono savivaldybės švietimo centro funkcijas įeina sporto renginių, sportinių užsiėmimų organizavimas. Panevėžio rajono švietimo centras nuo 2019 m birželio mėn. įgyvendina vaikų neformaliojo švietimo sportinę veiklą Panevėžio rajone. Įstaiga organizuoja Panevėžio rajono bendrojo ugdymo mokyklų mokinių varžybas, koordinuoja Lietuvos mokyklų žaidynes Panevėžio rajone. Švietimo centras pagal šalies sporto federacijų nuostatus sudaro sąlygas Panevėžio rajono neformaliojo vaikų švietimo sporto būrelių mokiniams ir jų vadovams dalyvauti šalies sporto varžybose.

Panevėžio rajono švietimo įstaigos Švietimo centrui teikia paraiškas dėl dalyvavimo šalies sporto federacijų organizuojamose varžybose. Švietimo centro metodininkas, atsakingas už mokinių sporto varžybų koordinavimą Panevėžio rajone, sudaro Panevėžio rajono neformaliojo vaikų švietimo sporto būrelių varžybų kalendorių. Švietimo centras, gavęs ugdymo įstaigos raštą dėl dalyvavimo varžybose, rengia įsakymą ir komandiruoja sportininkus į varžybas.

Pagal ugdymo įstaigų sporto renginių poreikį, Panevėžio rajono savivaldybės sporto renginių tradicijas, Švietimo centras gali organizuoti rungtynes, žaidynes, šventes, festivalius, kurios skatina fizinį aktyvumą ir sveiką gyvenseną.

Sporto renginių išlaidos kasmet numatomos Švietimo centro biudžete. Jos skirtos transportui, sporto varžybų dalyvių maistpinigiams, starto mokesčiui, nakvynės išlaidoms, prizams ir kt.

**003-01-02-04 Nevyriausybinių sporto organizacijų veiklų rėmimas.** Vykdant priemonę, skiriamos lėšos nevyriausybinių sporto organizacijų vykdomoms veikloms finansuoti, populiarinamos sporto šakos, supažindinama su galimybėmis sportuoti, didinamas vaikų, jaunimo ir suaugusiųjų užimtumas ir informuotumas.

***003-01-03 Pažangos uždavinys – Modernizuoti rajono kultūros įstaigų materialinę bazę ir tobulinti teikiamas paslaugas.***

Numatoma vykdyti šias priemones:

**003-01-03-01 Projekto „Skaitmeninis amatų turizmas“ įgyvendinimas (Interreg Latvija–Lietuva 2021–2027 m.).** Projekto tikslas – propaguoti amatų kaip vienos iš pagrindinių gyvųjų sričių, saugančių Latvijos ir Lietuvos pasienio regiono kultūros paveldą, vaidmenį, paverčiant jį skaitmenine paroda, pristatančia ir populiarinančia tradicinius amatus, amatininkų įgūdžius bei produktus. Projekto įgyvendinimo metu numatoma sukurti skaitmeninę platformą, kaupiančią ir saugančią istorinius faktus apie amatininkystę, įvairius jos sektorius, tradicinius įgūdžius bei gaminius, kurie modernių ir interaktyvių technologijų dėka paverčiami skaitmeninėmis interaktyviomis parodomis, demonstruojamomis keturiose projekto partnerių objektuose. Planuojamos projekto vykdymo vietos Panevėžio rajone – Upytės tradicinių amatų centras ir Linų muziejus. Projekto partneriai – Latgalės planavimo regionas (Latvija); Daugpilio miesto savivaldybės įstaiga „Vienybės namai“ (Latvija); Kraslavos savivaldybė (Latvija); Anykščių menų inkubatorius-menų studija (Lietuva) ir Panevėžio rajono savivaldybės administracija (Lietuva).

**003-01-03-02 Projekto 09-003-02-02-11 (RE) „Nestacionarių socialinių paslaugų infrastruktūros, skirtos atviram jaunimo centrui, plėtra ir modernizavimas Panevėžio rajone“ įgyvendinimas.** Projektą numatoma įgyvendinti pagal PRPP pažangos priemonę. Planuojama įsteigti atvirą jaunimo centrą, teikiantį paslaugas mažiau galimybių turintiems jaunuoliams, Šilagalio kultūros centre (adresu: Bokšto g. 5, Šilagalio k. Panevėžio r.).

***003-01-04 Pažangos uždavinys – Modernizuoti rajono sporto ir poilsio infrastruktūrą.***

Numatoma vykdyti šias priemones:

**003-01-04-01 Sporto infrastruktūros sukūrimas Panevėžio rajone.** Įgyvendinant šią priemonę kuriama ir atnaujinama sporto infrastruktūra (aikštynai, stadionai ir kt.) kaimo gyvenamosiose vietovėse. 2024 m. pagal parengtą techninį projektą numatoma pradėti sporto paskirties inžinerinių statinių (sporto aikštyno su krepšinio ir treniruoklių, futbolo, teniso ir padelio, vaikų žaidimo aikštelėmis, apšvietimu ir lengvų konstrukcijų tribūnomis) Guobų g. 1A, Dembavos k., Velžio sen., Panevėžio r. , statybos darbus.

**003-01-04-02 Poilsio zonų įrengimas ir priežiūra.** Įgyvendinant šią priemonę seniūnijose įrengiamos ir prižiūrimos poilsio zonos.

**003-01-04-03 Projekto „Raguvėlės siaurojo geležinkelio komplekso pritaikymas visuomenės poreikiams“ įgyvendinimas.** Projekto vykdymo metu numatoma pritaikyti Raguvėlės siaurojo geležinkelio kompleksą visuomenės poreikiams ir prisidėti prie kultūros paveldo išsaugojimo bei kultūrinio turizmo skatinimo Panevėžio rajone. Įrengiant prie esančio tvenkinio poilsio ir maudymosi zoną, atnaujinant mažąją infrastruktūrą, kultūros paveldo objekte – Aukštaitijos siaurojo geležinkelio vandens bokšte įkuriant muziejų, planuojama sukurti patrauklią aplinką laisvalaikiui, išsaugoti kultūros paveldo objektą, gerinti gyvenimo kokybę, mažinti socialinę atskirtį, skatinti kultūrinį turizmą rajone.

**003-01-04-04 Rajono kultūros objektų atnaujinimas, priežiūra ir plėtra.** Įgyvendinant šią priemonę kuriama, atnaujinama ir prižiūrima kultūros objektų infrastruktūra kaimo gyvenamosiose vietovėse. 2024 m. numatomas 6 kultūros įstaigų pastatų pritaikymas lankstesniam įvairių visuomenės grupių poreikių užtikrinimui.

***003-01-05 Tęstinės veiklos uždavinys – Remti įvairių gyventojų grupių užimtumo projektus ir užtikrinti kryptingą jaunimo politikos įgyvendinimą.***

Numatoma vykdyti šias priemones:

**003-01-05-01 Jaunimo projektinės veiklos rėmimas.** Jaunimo politika yra kryptinga veikla, kuria sprendžiamos jaunimo problemos ir siekiama sudaryti palankias sąlygas formuotis jauno žmogaus asmenybei bei integravimuisi į visuomenės gyvenimą. Tai veikla, kuria siekiama visuomenės ir atskirų jos grupių supratimo bei tolerancijos jauniems žmonėms. Panevėžio rajono savivaldybės jaunimo politikos koncepcija remiasi LR Konstitucija, Jungtinių Tautų Organizacijos vaiko teisių konvencija, LR jaunimo politikos pagrindų įstatymu, kitais LR įstatymais, Vyriausybės nutarimais, Tarybos sprendimais ir kitais jaunimo politikos srities teisės aktais.

Priemone siekiama finansuoti iniciatyvas, kuriomis didinamas jaunų žmonių užimtumas Panevėžio rajone, jauni žmonės skatinami aktyviai dalyvauti bendruomeninėje, organizacijų ir kitoje visuomeninėje veikloje, mažinama jaunimo socialinė atskirtis. Pagal programą lėšas numatoma skirti jaunimo organizacijų, su jaunimu dirbančių organizacijų, atvirų jaunimo centrų, atvirų jaunimo erdvių, neformalių jaunimo grupių pateiktoms iniciatyvoms įgyvendinti.

**003-01-05-02 Religinių bendruomenių rėmimas pagal programas.** Įgyvendinant šią priemonę, remiami religinių bendruomenių projektai, kuriems kreipiamasi paramos pagal Tarybos sprendimu patvirtintą Panevėžio rajono bendruomeninių organizacijų rėmimo tvarkos aprašą.

**003-01-05-03 Nevyriausybinių organizacijų (NVO) rėmimas pagal programas.** Įgyvendinant šią priemonę, remiami nevyriausybinių organizacijų projektai ir kaimo bendruomenių projektai, kuriems kreipiamasi paramos pagal Tarybos sprendimu patvirtintą Panevėžio rajono bendruomeninių organizacijų rėmimo tvarkos aprašą; taip pat įgyvendinamos dalyvaujamojo biudžeto iniciatyvos pagal Tarybos sprendimu patvirtintą Bendruomenės iniciatyvų, skirtų viešųjų erdvių infrastruktūrai gerinti ir patrauklumui didinti, projektų idėjų atrankos ir finansavimo tvarkos aprašą.

**003-01-05-04 Policijos prevencinių programų rėmimas.** Įgyvendinant priemonę, vykdomi bendradarbiavimo su policija projektai, kurių tikslas – kurti saugesnę gyvenamąją aplinką rajone.

***003-01-06 Tęstinės veiklos uždavinys – Skatinti bendruomenių veiklą.***

Numatoma vykdyti šias priemones:

**003-01-06-01 Panevėžio rajono vietos veiklos grupės (VVG) administruojamų projektų įgyvendinimas.** Vykdant šią priemonę finansiškai prisidedama prie sėkmingo projektų, įgyvendinamų pagal Panevėžio rajono vietos veiklos grupės parengtą Panevėžio rajono
2024–2029 m. vietos plėtros strategiją, vykdymo.

**003-01-06-02 Nevyriausybinių organizacijų ir bendruomeninės veiklos stiprinimo plano priemonių įgyvendinimas.** Pagal priemonę vykdomi projektai pagal Panevėžio rajono savivaldybės mero 2023-05-11 potvarkiu Nr. M-32 patvirtintą Nevyriausybinių organizacijų veiklos stiprinimo 2023–2025 metų veiksmų plano 2.1.1.1 priemonės „Stiprinti bendruomeninę veiklą savivaldybėse“ įgyvendinimo Panevėžio rajono savivaldybėje aprašą (atsižvelgiant į Nevyriausybinių organizacijų veiklos stiprinimo 2023–2025 metų veiksmų plano 2.1.1.1 priemonės „Stiprinti bendruomeninę veiklą savivaldybėse“ įgyvendinimo aprašą, patvirtintą LR socialinės apsaugos ir darbo ministro 2023-02-06 įsakymu Nr. [A1-80](https://www.e-tar.lt/portal/lt/legalAct/898f9ec0a5e811ed8df094f359a60216/asr) „Dėl Nevyriausybinių organizacijų veiklos stiprinimo 2023–2025 metų veiksmų plano 2.1.1.1 priemonės „Stiprinti bendruomeninę veiklą savivaldybėse“).

Programos finansinė apimtis 2024 m., palyginti su 2023 m., didėja dėl besikeičiančių teisės aktų nuo 2024 m. sausio 1 d. (minimalios mėnesinės algos, tvirtinamos Lietuvos Respublikos Vyriausybės nutarimu „Dėl taikomo minimaliojo darbo užmokesčio“, Lietuvos Respublikos valstybės ir savivaldybių įstaigų darbuotojų darbo apmokėjimo įstatymo, Lietuvos Respublikos pareiginės algos (atlyginimo) bazinio dydžio pasikeitimo), dėl etatų skaičiaus pokyčių, darbuotojų koeficientų pagal darbo stažus pasikeitimo bei pradedamų ir tęsiamų investicinių projektų vykdymo.

**Asignavimų paskirstymo kriterijai:**

Komunalinėms paslaugoms skiriama pagal praėjusių metų faktines išlaidas.

Kitoms išlaidoms:

Kultūros centrams – 8,0 proc. nuo metinio darbo užmokesčio fondo ir soc. draudimo įmokų bendros sumos.

Viešajai bibliotekai – 8,0 proc. nuo metinio darbo užmokesčio fondo ir soc. draudimo įmokų bendros sumos.

Renginių organizavimo išlaidoms įstaigoms skiriama proporcingai 25 proc. praėjusiais metais surinktų pajamų už suteiktas paslaugas ir patalpų nuomą.

Papildomoms išlaidoms skiriama atsižvelgiant į Tarybos sprendimus ir biudžeto galimybes.

**Asignavimų kriterijai už papildomą sporto salių, naudojamų bendruomenės reikmėms, priežiūrą (sausio–balandžio mėn., spalio–gruodžio mėn.):**

Šilagalio kultūros centrui – 120 Eur / mėn.

Raguvos kultūros centro Šilų universaliam daugiafunkciam centrui – 80 Eur/mėn.

Lėšos daliniam kelionės į darbą kompensavimui skiriamos pagal pateiktus įstaigų prašymus.

**Programa yra tęstinė ir neterminuota.**

**Programos vykdytojai** – Panevėžio rajono savivaldybės administracija, Panevėžio rajono viešoji biblioteka, Tiltagalių kultūros centras, Krekenavos kultūros centras, Miežiškių kultūros centras, Naujamiesčio kultūros centras-dailės galerija, Paįstrio kultūros centras, Raguvos kultūros centras, Ramygalos kultūros centras, Smilgių kultūros centras, Ėriškių kultūros centras, Vadoklių kultūros centras, Liūdynės kultūros centras, Šilagalio kultūros centras, Panevėžio rajono švietimo centras.

**Programos koordinatoriai:**

Ramunė Buterlevičienė, Švietimo, kultūros ir sporto skyriaus vyresn. specialistė,
tel. (+370 45) 58 69 53, el. p. ramune.buterleviciene@panrs.lt;

Aušvydas Plėštys, Švietimo, kultūros ir sporto skyriaus vyr. specialistas,
tel. (+370 45) 58 29 04, el. p. ausvydas.plestys@panrs.lt;

Sandra Budreikienė, [Jaunimo reikalų koordinatorė (vyriausioji specialistė)](https://www.panrs.lt/wp-content/uploads/2021/04/04-01-jaunimo-koordinatoriaus-pareigybes-aprasymas-2.pdf),
tel. (+370 45) 45 40 28, el. p. sandra.budreikiene@panrs.lt.

**3 lentelė. 2024-2026 metų 003 Aktyvaus bendruomenės gyvenimo skatinimo programos uždaviniai, priemonės, asignavimai ir kitos lėšos (tūkst. eurų)** pateikiamos „Microsoft Excel“ formatu.

**4 lentelė. Programos uždaviniai, priemonės ir jų stebėsenos rodikliai** pateikiami „Microsoft Excel“ formatu.

**004 Rajono infrastruktūros priežiūros, modernizavimo ir plėtros programa**

**5 grafikas*.* Rajono infrastruktūros priežiūros, modernizavimo ir plėtros programa ir jos uždaviniai**

Pagal šią programą užsibrėžta įgyvendinti 2 uždavinius:

***004-01-01 Tęstinės veiklos uždavinys – Kokybiškai atlikti kasmetinius rajono infrastruktūros objektų priežiūros darbus.***

Numatoma vykdyti šias priemones:

**004-01-01-01Kelių ir gatvių su žvyro ir asfalto dangomis, tiltų, pralaidų priežiūra ir remontas, saugaus eismo priemonių įgyvendinimas.** Vykdant priemonę atliekami susisiekimo objektų priežiūros darbai: asfalto ir žvyro dangų, šaligatvių, pėsčiųjų ir privažiavimo kelių remonto, eismo saugumo priemonių priežiūra, remontas, atnaujinimas, tiltų priežiūra.

**004-01-01-02Kapinių priežiūra ir aplinkos tvarkymas seniūnijose.** Įgyvendinant priemonę seniūnijose atliekami 16 kapinių priežiūros ir tvarkymo darbai.

**004-01-01-03 Komunalinio ūkio objektų priežiūra, netinkamų (negalimų) naudoti pastatų likvidavimas.** Vykdant šią priemonę seniūnijose prižiūrimi įvairūs komunalinio ūkio objektai, griaunami netinkami naudoti pastatai. 2024 m. Ramygalos m., Ramygalos sen., Panevėžio r. planuojama nugriauti 2 pastatus: buvusią siurblinę (Panevėžio g. 31B) ir nuotekų surinkimo mazgą, esantį prie valymo įrenginių (Panevėžio g. 51A).

**004-01-01-04Turto rinkos vertės nustatymas, teisinė registracija ir bešeimininkio turto įteisinimas**. Įgyvendinant priemonę, tvarkomi savivaldybei nuosavybės teise priklausančio nekilnojamojo turto ir žemės sklypų kadastriniai matavimai ir jų teisinis įregistravimas Nekilnojamojo turto registre; asignavimų valdytojai, kurie valdo savivaldybės turtą patikėjimo teise, skatinami organizuoti neįteisinto turto kadastrinius matavimus, atlikti teisinę registraciją; organizuojamas tinkamas turto eksploatavimas ir priežiūra, sudaromos sąlygos turto disponavimui; organizuojama bešeimininkio turto teisinė registracija savivaldybės vardu, nereikalingo savivaldybės funkcijoms turto pardavimas ir kt. Lėšos, gautos už savivaldybės nekilnojamojo turto pardavimą, gali būti naudojamos savivaldybės turtui atnaujinti ir naujai infrastruktūrai kurti.

**004-01-01-05 Gyvenamųjų namų priežiūra.** Įgyvendinant priemonę prižiūrimos savivaldybei nuosavybės teise priklausančios gyvenamosios patalpos, tarp jų ir socialinio būsto butai. Atliekamos nuolatinės būstų apžiūros, vykdomas remonto sąmatų rengimas ir būstų remonto darbų organizavimas.

**004-01-01-06 Elektros energijos įsigijimas gatvių apšvietimui ir gatvių apšvietimo tinklų priežiūra bei remontas.** 2023 m. duomenimis, Panevėžio rajono savivaldybė eksploatavo 3523 šviestuvus, o vykdant įvairius gatvių ir viešųjų erdvių plėtros bei modernizavimo projektus jų skaičius nuolat auga. Vykdant priemonę, apmokama už suvartojamą elektros energiją, atliekami priežiūros ir remonto darbai.

**004-01-01-07Kelių transporto kontrolė (viešojo transporto).** Vykdant šią priemonę, organizuojama viešojo transporto kontrolė 47-iuose viešojo transporto maršrutuose.

**004-01-01-08Lietaus nuotekų tinklų valymas ir remontas.** Įgyvendinant priemonę atliekama eksploatuojamų lietaus nuotekų tinklų priežiūra bei remontas.

**004-01-01-09Paveldo objektų priežiūra ir tvarkyba.** Priemone siekiama sutvarkytus kultūros paveldo ir gamtos paveldo objektus pritaikyti turizmui bei pažinimui, vykdyti kultūros paveldo objektų stebėseną, priežiūrą ir tvarkybą. Rajono teritorijoje yra atmintinų vietų, gamtos paveldo objektų, rekreacinių išteklių, kurie dar nėra pritaikyti visuomenės ir turistų reikmėms, naudojami nereguliariai, todėl kultūros ir gamtos paveldo objektų lankytojams siekiama sudaryti sąlygas lankyti šiuos objektus ir gauti apie juos informaciją.

**004-01-01-10Kompensacijų mokėjimas infrastruktūros plėtros iniciatoriams už patirtas infrastruktūros plėtros sutartyje nustatytas savivaldybės infrastruktūros plėtros išlaidas.** Panevėžio rajono savivaldybės teritorijoje 2023 m. įvesta įmokų už savivaldybės infrastruktūros plėtrą tvarka. Surinktos lėšos naudojamos LR savivaldybių infrastruktūros plėtros įstatyme numatyta tvarka sumokėti kompensacijas infrastruktūros iniciatoriams ir vykdyti įvairius savivaldybės infrastruktūros plėtros projektus.

***004-01-02 Pažangos uždavinys – Vykdyti inžinerinės infrastruktūros objektų plėtrą.***

Numatoma vykdyti šias priemones:

**004-01-02-01 Panevėžio rajono seniūnijų kelių ir gatvių, šaligatvių rekonstravimas ir įrengimas.** Įgyvendinant priemonę, investuojama į kelių, gatvių, šaligatvių, pėsčiųjų ir dviračių infrastruktūros plėtrą pagal Tarybos sprendimu tvirtinamą Panevėžio rajono savivaldybės vietinės reikšmės kelių (gatvių) statybos, rekonstravimo, remonto darbų trejų metų objektų prioritetinę eilę. Lietuvos automobilių kelių direkcijos lėšomis toliau tęsiami 2023 m. pradėti Pamolainių g. Lepšių k., Žirgyno g. Staniūnų k. statybos darbai, pradedami kelio Spirakiai–Linoniai, Dvaro g. Upytės k. statybos darbai; rengiami privažiavimo prie Bažnyčios g. 7B, Krekenavos mstl., kelių Kulbagalys–Margučiai, Piniava–Ūta, Birutės skg. Molainių k., Tvenkinio g. Keravos k., Svajonių g. Dembavos k., Miško g. Genėtinių k. statybos projektai.

**004-01-02-02 Investicijos į finansinį turtą, lėšos kapitalui formuoti.** Vykdant priemonę investuojama į savivaldybės valdomų įmonių/įstaigų kapitalo formavimą. Investavimas atliekamas pagal poreikį.

**004-01-02-03 Daugiatikslių plėtros projektų parengimas.** Įgyvendinant priemonę, rengiama infrastruktūros modernizavimo techninė dokumentacija, investicijų projektai ir kiti reikalingi dokumentai; planuojami bendri veiklų projektai su užsienio šalių partneriais.

**004-01-02-04 Geriamojo vandens tiekimo ir nuotekų tvarkymo sistemų atnaujinimas ir plėtra Panevėžio rajone.** Ne visuose Panevėžio rajono kaimuose yra užtikrinta galimybė gyventojams gauti kokybišką geriamąjį vandenį ir tinkamai tvarkyti buitines nuotekas, todėl nuolat rengiami ir įgyvendinami vandentiekio ir nuotekų šalinimo tinklų naujos statybos projektai.

**004-01-02-05 Nuotekų šalinimo tinklų statyba Linkaučių k., Panevėžio r.** Planuojama įrengti nuotekų tinklus Panevėžio r. Linkaučių k. Norušių, Tvenkinio, Pušų ir Alyvų gatvėse.

**004-01-02-06 Geriamojo vandens tiekimo sistemos Puodžiūnų k., Panevėžio r., statyba (draudimo paslaugų apmokėjimas).** Apmokama už įgyvendinto projekto metu sukurto turto draudimo paslaugas.

**004-01-02-07 Individualių nuotekų sistemų įrengimo dalinis finansavimas;**

**004-01-02-08 Individualių geriamojo vandens gavybos įrenginių statybos išlaidų dalinis kompensavimas.** Įgyvendinant šias dvi priemones, savivaldybė nustatyta tvarka iš dalies finansuoja Panevėžio rajono gyventojų individualių nuotekų valymo ir individualių geriamojo vandens gavybos įrenginių įrengimo arba prijungimo prie magistralinių nuotekų tinklų biudžeto lėšomis išlaidas.

**004-01-02-09 Sodininkų bendrijų projektų / paraiškų rėmimas.** Vykdant priemonę Tarybos nustatyta tvarka iš dalies finansuojami sodininkų bendrijų projektai. Projektai gali apimti: 1) naujų bendrojo naudojimo objektų (kelių, gatvių, vandens tiekimo, nuotekų šalinimo, elektros apšvietimo tinklų, komunalinių atliekų surinkimo konteinerių aikštelių ir kitų) projektavimą ir statybą bei esamų objektų remontą ir priežiūrą; 2) bendrojo naudojimo objektų inventorizaciją ir teisinę registraciją; 3) kitas išlaidas, susijusias su bendrojo naudojimo objektų statyba, remontu ir priežiūra.

**004-01-02-10 Geležinkelio „Rail Baltica“ plėtra Panevėžio rajono ir miesto teritorijoje.** LR dalyvauja įgyvendinant tarptautinį transporto projektą „Rail Baltica“, kuris kokybiška geležinkelio linija sujungs Varšuvą, Kauną, Rygą, Taliną, o geležinkelio keltu – ir Helsinkį. LR Vyriausybės 2017-01-11 nutarimu Nr. 31 „Dėl Europinio standarto geležinkelio linijos
Kaunas–Lietuvos ir Latvijos valstybių siena specialiojo plano patvirtinimo ir žemės paėmimo visuomenės poreikiams Europinio standarto geležinkelio linijai Kaunas–Lietuvos ir Latvijos valstybių siena nutiesti procedūros pradžios“ patvirtintas Europinio standarto geležinkelio linijos Kaunas–Lietuvos ir Latvijos valstybių siena specialusis planas, įgyvendinami specialiojo plano sprendiniai. Plėtrą planuojama vykdyti ir Panevėžio rajono teritorijoje.

**004-01-02-11 Projekto 02-001-06-07-02 (RE) „Didinti geriamojo vandens tiekimo ir nuotekų tvarkymo paslaugų prieinamumą Panevėžio rajone“ įgyvendinimas.** Projektą numatoma vykdyti pagal PRPP pažangos priemonę. Projekto tikslas – geriamojo vandens tiekimo ir nuotekų tvarkymo sistemų plėtra Raguvoje, Perekšliuose, Jotainiuose, Tiltagaliuose, Vadokliuose ir Mikėnuose, Panevėžio rajone, siekiant užtikrinti vandens teikimo ir nuotekų tvarkymo paslaugų prieinamumą ir sistemos efektyvumą. Planuojamos veiklos: 1) centralizuotų geriamojo vandens tiekimo tinklų plėtra Jotainiuose, Tiltagaliuose, Vadokliuose ir Mikėnuose; 2) centralizuotų nuotekų surinkimo tinklų plėtra Raguvoje, Perekšliuose, Jotainiuose, Tiltagaliuose, Vadokliuose ir Mikėnuose; 3) NVĮ statyba Perekšliuose, Jotainiuose, Tiltagaliuose, Vadokliuose ir Mikėnuose; 4) NVĮ rekonstrukcija Raguvoje.

**004-01-02-12 Projekto 01-004-07-01-01 (RE), 01-004-07-02-01 (RE) „Viešojo transporto paslaugų sistemos efektyvinimas Panevėžio rajone“ įgyvendinimas.** Projektą numatoma vykdyti pagal PRPP pažangos priemonę. Projekto planuojamos veiklos: 1) elektroninio bilieto sistemos įsigijimas ir diegimas; 2) informacinių švieslenčių įsigijimas ir įrengimas Dembavos k., Pažagienių k., Piniavos k., Molainių k. ir Vaivadų k.; 3) 30 autobusų stotelių atnaujinimas; 4) 10 elektromobilių įkrovimo stotelių įrengimas lengviesiems automobiliams ir autobusams Dembavos k., Krekenavos mstl., Ramygalos m., Raguvos mstl., Tičkūnų k., Upytės k., Vadoklių mstl., Vaivadų k. ir Velžio k. Panevėžio r.

**004-01-02-13 Projekto „Lengva energija“ įgyvendinimas.** Pagrindinis Projekto partneris – Hanzos parlamentas, partneriai – Panevėžio pramonės ir amatų rūmai (Lietuva), Rygos planavimo agentūra (Latvija), Latvijos pramonės amatų rūmai (Latvija), Pietų Švedijos energetikos agentūra (Švedija), Estijos pramonės amatų rūmai (Estija), Olštyno pramonės amatų rūmai (Lenkija), Varmijos ir Mozūrijos maršalo biuras (Lenkija), Zebau energetikos, architektūros ir aplinkosaugos centras (Vokietija), Hamburgo miesto administracija (Vokietija), Panevėžio rajono savivaldybės administracija (Lietuva). Įgyvendinant projektą planuojama suformuoti nacionalines darbo grupes, organizuoti seminarus, kurių metu siekiama surinkti idėjas, skatinančias diegti ekonomiškai efektyvias ir nesudėtingas energiją taupančias priemones, daugiausia dėmesio skiriant energijos vartojimo mažinimui, pastatų šiltinimui ir karšto vandens ruošimui. Gautus energijos taupymo sprendimus numatoma išbandyti ir sukurti energijos taupymą skatinančią mokymo programą, projekto dalyvius išmokyti teikti konsultacijas energijos taupymo priemonių diegimo srityje. Mokymo programą planuojama parengti visomis projekte dalyvaujančių šalių kalbomis, todėl tikimasi, jog projekto dalyviai padidins informacijos sklaidą apie galimas efektyvias energijos taupymo priemones savo regionuose.

**004-01-02-14 Saulės fotovoltinių jėgainių diegimas visuomeninės paskirties pastatuose.** Panevėžio rajone siekiama ir toliau sėkmingai vykdyti pokyčius, susijusius su atsinaujinančių energijos išteklių panaudojimu bei tvariais, aplinką tausojančiais sprendimais. Įgyvendinant šią priemonę, 2024 m. numatoma įrengti saulės fotovoltinę jėgainę Ramygalos seniūnijos pastate.

Pateikiami programos asignavimų esminių (didesnių nei 10 procentų) pakeitimų, palyginti su praėjusiais 2023 metais, paaiškinimai: planuojama daugiau lėšų kelių priežiūrai ir plėtrai, komunalinio ūkio objektų, gyvenamųjų namų (socialinio būsto) priežiūrai, investicijoms į inžinerinę infrastruktūrą.

**Asignavimų paskirstymo kriterijai:**

Kapų priežiūrai ir aplinkos tvarkymui:

Gyvenamųjų vietovių viešojo ūkio išlaidoms skiriama atsižvelgiant į pateiktus Žemės ūkio skyriaus duomenis.

Komunalinėms paslaugoms: išvežamų šiukšlių kiekis per metus po 26 Eur/m³.

Kitoms išlaidoms: 20 proc. nuo komunalinių paslaugų įsigijimo išlaidų.

Komunalinio ūkio priežiūrai:

Seniūnijos gyvenviečių gatvių ir šaligatvių plotas, prižiūrimas plotas: 1 000 m² x 10 Eur.

Gatvių apšvietimo tinklų priežiūrai ir remontui:

Karsakiškio seniūnijai – 6 300 Eur;

Krekenavos seniūnijai – 8 200 Eur;

Miežiškių seniūnijai – 5 200 Eur;

Naujamiesčio seniūnijai – 6 400 Eur;

Paįstrio seniūnijai – 4 600 Eur;

Panevėžio seniūnijai – 12 900 Eur;

Raguvos seniūnijai – 5 000 Eur;

Ramygalos seniūnijai – 7 900 Eur;

Smilgių seniūnijai – 5 800 Eur;

Upytės seniūnijai – 3 900 Eur;

Vadoklių seniūnijai – 4 000 Eur;

Velžio seniūnijai – 9 800 Eur.

Papildomoms išlaidoms skiriama atsižvelgiant į priimtus Tarybos sprendimus ir bendras biudžeto galimybes.

**Programa yra tęstinė ir neterminuota.**

**Programos vykdytojai** – Panevėžio rajono savivaldybės administracija, VšĮ Velžio komunalinis ūkis.

**Programos koordinatoriai:**

Raimonda Čereškienė, Statybos ir infrastruktūros skyriaus vyr. specialistė,
tel. (+370 45) 58 19 27, el. p. raimonda.cereskiene@panrs.lt;

Mindaugas Malinauskas, Statybos ir infrastruktūros skyriaus vyr. specialistas,
tel. (+370 45) 58 33 12, el. p. mindaugas.malinauskas@panrs.lt.

**3 lentelė. 2024–2026 metų 004 Rajono infrastruktūros priežiūros, modernizavimo ir plėtros programos uždaviniai, priemonės, asignavimai ir kitos lėšos (tūkst. eurų)** pateikiamos „Microsoft Excel“ formatu.

**4 lentelė. Programos uždaviniai, priemonės ir jų stebėsenos rodikliai** pateikiami „Microsoft Excel“ formatu.

**005 Socialinės atskirties mažinimo programa**

**6 grafikas*.* Socialinės atskirties mažinimo programa ir jos uždaviniai**

Pagal šią programą užsibrėžta įgyvendinti 3 uždavinius:

***005-01-01 Tęstinės veiklos uždavinys – Teikti būtiniausią finansinę ir socialinę paramą neįgaliems asmenims, senjorams, socialiai remtinoms ir rizikos grupės šeimoms.***

Numatoma vykdyti šias priemones:

**005-01-01-01Vienkartinių pašalpų nukentėjusiems nuo gaisro, stichinių nelaimių, traumų, įvykusių nelaimingo atsitikimo metu, sunkios ligos gydymui, soc. remtiniems asmenims, laidojimo išmokų ir kt. mokėjimas.** Vykdant priemonę, išmokamos teisės aktuose – LR piniginės socialinės paramos nepasiturintiems gyventojams įstatyme ir Tarybos 2022-09-29 sprendime Nr. T-200 „Dėl Piniginės socialinės paramos nepasiturintiems gyventojams teikimo tvarkos aprašo patvirtinimo“ numatytos pašalpos.

**005-01-01-02Paramos teikimas soc. remtiniems asmenims ir įvairių švenčių organizavimas.** Vadovaujantis Tarybos 2022-09-29 sprendimu Nr. T-200 „Dėl Piniginės socialinės paramos nepasiturintiems gyventojams teikimo tvarkos aprašo patvirtinimo“, Panevėžio rajono savivaldybės socialinės atskirties mažinimo programa 2023 metais, patvirtinta Tarybos 2023-01-26 sprendimu Nr. T-22 „Dėl Panevėžio rajono savivaldybės 2023 metų biudžeto patvirtinimo“ teikiama parama, organizuojamos šventės.

**005-01-01-03Piniginės socialinės paramos šeimoms, vaikams, neįgaliems asmenims, numatytos Lietuvos Respublikos įstatymais ir norminiais teisiniais aktais, teikimas.** Pagal priemonę parama teikiama vadovaujantis LR piniginės socialinės paramos nepasiturintiems gyventojams įstatymu, Tarybos 2022-09-29 sprendimu Nr. T-200 „Dėl Piniginės socialinės paramos nepasiturintiems gyventojams teikimo tvarkos aprašo patvirtinimo“, LR išmokų vaikams įstatymu; LR tikslinių kompensacijų įstatymu.

**005-01-01-04Seniūnijų socialinių darbuotojų darbo organizavimas.** Šie specialistai – socialiniai darbuotojai dirba kiekvienoje seniūnijoje: teikia socialines paslaugas pagal individualius asmens poreikius, informuoja ir konsultuoja asmenis socialinių paslaugų klausimais, užmezga santykį su asmenimis, patiriančiais įvairių sunkumų, surenka ir kaupia informaciją, aiškinasi priežastis, sukeliančias asmenų socialines problemas, atlieka paramos teikimo darbą, siekia gerinti asmens, šeimos socialinį gyvenimą, mažinti jų socialinę atskirtį ir skatina jų socialinę integraciją į visuomenę; nustato asmens, šeimos socialinių paslaugų poreikius, asmens nesavarankiškumo lygį, įvertina asmens ar šeimos socialinę riziką, ypatingą dėmesį skiria asmenims su proto ar psichikos negalia; sprendžia socialinės rizikos suaugusių asmenų, šeimų problemas, bendradarbiauja su seniūnijos socialiniais darbuotojais, dirbančiais su šeimomis.

**005-01-01-05Gyvenamųjų patalpų ir aplinkos pritaikymas neįgaliems asmenims.** Įgyvendindama priemonę, savivaldybė organizuoja būsto pritaikymą neįgaliems asmenims, šiai priemonei skiriamos valstybės biudžeto ir savivaldybės biudžeto lėšos.

**005-01-01-06Pašalpų, kompensacijų išmokėjimas.** Pagal priemonę mokamos pašalpos ir kompensacijos vadovaujantis LR piniginės socialinės paramos nepasiturintiems gyventojams įstatymu ir Tarybos 2022-09-29 sprendimu Nr. T-200 „Dėl Piniginės socialinės paramos nepasiturintiems gyventojams teikimo tvarkos aprašo patvirtinimo“. Yra numatyti tam tikri atvejai ir išimtys, kuomet Panevėžio rajono gyventojai gali kreiptis dėl išmokų.

**005-01-01-07Vasaros poilsis vaikams iš socialiai remtinų šeimų.** Įgyvendindama šią priemonę, savivaldybė finansuoja vaikų iš nepasiturinčių šeimų dalyvavimą vasaros poilsio stovyklose.

**005-01-01-08Parama socialiai pažeidžiamiems asmenims arba esant rizikai, kad asmenys bus socialiai pažeidžiami.** Pagal priemonę teikiama parama vadovaujantis Tarybos 2022-09-29 sprendimu Nr. T-200 „Dėl Piniginės socialinės paramos nepasiturintiems gyventojams teikimo tvarkos aprašo patvirtinimo“ ir Panevėžio rajono savivaldybės administracijos direktoriaus 2023-01-23 įsakymu Nr. A-48 „Dėl specializuotų asmens sveikatos priežiūros paslaugų teikimo tvarkos aprašo patvirtinimo“. Yra numatyti atvejai, kada Panevėžio rajono gyventojai gali kreiptis dėl išmokų ir paslaugų.

**005-01-01-09Pagalbos pinigų mokėjimas.** Priemonė įgyvendinama vadovaujantis T arybos 2019-09-26 sprendimu Nr. T-182 „Dėl pagalbos pinigų mokėjimu už tėvų globos netekusių vaikų globą (rūpybą) Panevėžio rajono savivaldybėje tvarkos aprašo patvirtinimo“. Piniginė parama globėjams (rūpintojams) už kiekvieną globojamą vaiką.

**005-01-01-10Pašalpų mirus artimiesiems apskaičiavimas ir mokėjimas.** Vykdant priemonę, teisės aktų numatyta tvarka išmokamos pašalpos mirus artimiesiems.

**005-01-01-11Išlaidos mokinio reikmėms.** Vykdant priemonę nepasiturinčiose šeimose augantys vaikai gauna paramą, kuri skirta pasiruošti mokslo metams, apsirūpinti mokymo priemonėmis.

***005-01-02 Tęstinės veiklos uždavinys – Teikti kokybiškas socialines paslaugas.***

Numatoma vykdyti šias priemones:

**005-01-02-01Nevyriausybinių organizacijų įgyvendinamų projektų, skirtų socialinės atskirties mažinimui ir rizikos grupių integravimui į visuomenę, dalinis finansavimas.** Įgyvendinant priemonę, teisės aktų numatyta tvarka organizuojama NVO projektų atranka ir dalinis finansavimas.

**005-01-02-02Socialinių darbuotojų, dirbančių su šeimomis, darbo organizavimas ir šeimų rėmimas.** Šie specialistai – socialiniai darbuotojai atlieka socialinį darbą su šeimomis kiekvienoje seniūnijoje: jie dirba su vaiku ir šeima, teikia šeimai reikalingą informaciją ir žinias, tarpininkauja šeimai dėl pagalbos priemonių, bendradarbiauja ir veikia kartu su atvejo vadybininku organizuojant, planuojant ir teikiant pagalbą šeimai.

**005-01-02-03Bendruomeninių vaikų globos namų veiklos užtikrinimas.** Vykdant šią priemonę tėvų globos netekusiems vaikams užtikrinama bendruomenių vaikų globos namų paslauga. Bendruomeninių vaikų globos namų tikslas – užtikrinti globojamam (rūpinamam) ir šiuose namuose apgyvendintam vaikui globos (rūpybos), ugdymo, sveikatos, socialines paslaugas, sudaryti jam tinkamas artimas šeimai gyvenimo sąlygas ir aplinką, kurioje jis galėtų saugiai augti, tobulėti ir pasiruošti savarankiškam gyvenimui bendruomenėje, užtikrinti ir organizuoti vaikui paslaugas, atitinkančias individualius vaiko poreikius ir skatinančias vaiko savarankiškumą, visapusišką dalyvavimą visuomenėje bei socialinę įtrauktį, užtikrinti vaiko teisių ir teisėtų interesų apsaugą ir jį atstovauti. Panevėžio rajone bendruomeniniai vaikų globos namai veikia Piniavoje ir Vaivaduose.

**005-01-02-04Socialinių paslaugų centro veiklos užtikrinimas: 1) ilgalaikės socialinės globos paslaugų teikimas; 2) bendrųjų socialinių paslaugų teikimas, 3) socialinės priežiūros paslaugų teikimas.** Panevėžio rajone socialines paslaugas neįgaliems ir senyvo amžiaus asmenims teikia Panevėžio rajono socialinių paslaugų centras, finansuojamas iš Panevėžio rajono savivaldybės biudžeto ir valstybės tikslinių dotacijų bei asmens lėšų. Panevėžio rajono socialinių paslaugų centre yra šie skyriai: Socialinės globos skyrius (Ramygalos socialinės globos namai, Krekenavos socialinės globos namai, Gustonių socialinės globos namai); Socialinės priežiūros skyrius (pagalba į namus, savarankiško gyvenimo namai, integrali pagalba asmens namuose, asmeninė pagalba, socialinė priežiūra šeimoms); Pagalbos šeimai skyrius (atvejo vadyba, daugiafunkcis centras, specialiojo transporto organizavimas, aprūpinimas techninės pagalbos priemonėmis, bendruomeniniai šeimos namai); Vaiko ir šeimos gerovės skyrius (bendruomeniniai vaikų globos namai Piniavoje ir Vaivaduose, Globos centras, Vadoklių vaikų dienos centras, Vadoklių krizių centras). Panevėžio rajono socialinių paslaugų centras teikia integralios pagalbos paslaugas pagal projektą „Integralios pagalbos teikimas Panevėžio rajono savivaldybėje“. Panevėžio rajono socialinių paslaugų centre organizuojama pagalba šeimoms, taikant atvejo vadybą.

Panevėžio rajono socialinių paslaugų centras teikia socialines paslaugas vaikams, netekusiems tėvų globos, teikia ir organizuoja socialines paslaugas bei kitą pagalbą pagal poreikį vaikui ir budinčiam globotojui, taip pat kitokią pagalbą vaiko tėvams, siekiant grąžinti vaiką į šeimą. Įstaiga teikia prevencines paslaugas, palydėjimo paslaugas jaunuoliams, socialinę priežiūrą šeimoms, patiriančioms sunkumų, kai šeimoje auga vaikai nuo gimimo iki 24 mėn. amžiaus, arba kai auga vaikas su negalia – iki 36 mėn. amžiaus.

Greta specialiųjų socialinių paslaugų teikiamos bendrosios socialinės paslaugos: informavimo, konsultavimo, tarpininkavimo, atstovavimo, aktyvinimo, darbo su jaunimu, sociokultūrinės.

**005-01-02-05Dienos, trumpalaikės, ilgalaikės socialinės globos organizavimas ir apmokėjimas.** Įgyvendinant šią priemonę, savivaldybė organizuoja socialinių paslaugų teikimą gyventojams, kuriems nustatytas poreikis. Paslaugos teikiamos vadovaujantis LR socialinių paslaugų įstatymu, socialinių paslaugų katalogu, Tarybos 2023-05-18 sprendimu Nr. T-123 „Dėl socialinių paslaugų teikimo tvarkos aprašo patvirtinimo“, 2022-09-29 sprendimu Nr. T-203 „Dėl mokėjimo už socialines paslaugas tvarkos aprašo patvirtinimo“. Paslaugos perkamos iš NVO bei Socialinės apsaugos ir darbo ministerijai pavaldžių socialinės globos įstaigų.

**005-01-02-06Vadoklių nestacionarių socialinių paslaugų namų išlaikymas.** Šiame Panevėžio rajono socialinių paslaugų centro padalinyje tiekiamos socialinės paslaugos šeimoje smurtą patyrusios moterims su vaikais bei vaikų dienos centro paslaugos.

**005-01-02-07Akredituotų vaikų dienos centrų dalinis finansavimas.** Įgyvendinant priemonę, teikiamos socialinės priežiūros paslaugos vaikų dienos centruose skirtingose rajono gyvenamosiose vietovėse, Panevėžio rajono viešosios bibliotekų dienos centruose (Linkaučių, Žibartonių, Gustonių k.) bei nevyriausybinių organizacijų (Labdaros ir paramos fondas „Tavo galimybė“, VšĮ „Jaunoji versmė“, VšĮ „Debesų kiemas“ ir kt.) vaikų dienos centruose. Šios paslaugos taip pat teikiamos ir Panevėžio rajono socialinių paslaugų centro padalinyje Vadoklių k.

**005-01-02-08Asmeninės pagalbos teikimas neįgaliesiems.** Paslaugos teikiamos vadovaujantis Panevėžio rajono savivaldybės mero 2023-09-21 potvarkiu Nr. M-305 „Dėl asmeninės pagalbos teikimo organizavimo Panevėžio rajono savivaldybėje“. Paslaugas teikia Panevėžio rajono socialinių paslaugų centras individualiai asmens namuose ir viešojoje aplinkoje. Tokiu būdu asmenims padedama gyventi savarankiškai ir veikti visose gyvenimo srityse.

**005-01-02-09Išmokos budintiems globotojams už trumpalaikę socialinę globą.** Įgyvendinant šią priemonę apmokama už darbą budintiems globotojams. Budinčių globotojų paslaugos pasitelkiamos, kai dėl įvairių aplinkybių vaikas paimamas iš biologinės šeimos. Svarbiausia budinčio globotojo pareiga – rūpintis vaiku fiziškai ir emociškai, suteikti jam saugią aplinką šeimoje, kol jis bus grąžintas į biologinę šeimą.

**005-01-02-10Apsaugoto būsto paslaugos teikimas.** Vykdant šią priemonę teikiamos apgyvendinimo apsaugotame būste paslaugos sulaukusiems pilnametystės asmenims, kuriems buvo teikiama institucinė vaiko socialinė globa ar kurie gyveno socialinę riziką patiriančiose šeimose.

**005-01-02-11Globos organizavimas ir apmokėjimas asmenims, turintiems sunkią negalią.** Paslaugos teikiamos vadovaujantis LR socialinių paslaugų įstatymu, socialinių paslaugų katalogu, Tarybos 2023-05-18 sprendimu Nr. T-123 „Dėl socialinių paslaugų teikimo tvarkos aprašo patvirtinimo“ ir 2022-09-29 sprendimu Nr. T-203 „Dėl mokėjimo už socialines paslaugas tvarkos aprašo patvirtinimo“. Paslaugos perkamos iš NVO bei Socialinės apsaugos ir darbo ministerijai pavaldžių socialinės globos įstaigų.

**005-01-02-12Kompensacijų privatiems vežėjams už lengvatinius viešojo transporto bilietus išmokėjimas.** Įgyvendinant priemonę, viešojo transporto paslaugas teikiantiems vežėjams mokamos kompensacijos už bilietų lengvatas, suteiktas socialiai pažeidžiamoms visuomenės grupėms, numatytoms LR transporto lengvatų įstatyme.

**005-01-02-13Kompensacijų už pirčių paslaugas išmokėjimas.** Vykdydama priemonę, Panevėžio rajono savivaldybė rajono gyventojams suteikia galimybę lengvatinėmis sąlygomis naudotis viešųjų pirčių paslaugomis, – kasmet tokia paslauga pasinaudoja apie 13,7 tūkst. lankytojų.

**005-01-02-14Darbo rinkos politikos rengimas ir įgyvendinimas.** Vykdant šią priemonę, įgyvendinamos LR užimtumo įstatymo nuostatos. Savivaldybės administracija rengia ir teikia Tarybai tvirtinti užimtumo didinimo programas, kurioms finansuoti naudojamos specialiųjų tikslinių dotacijų savivaldybių biudžetams lėšos. Pagal šią programą teikiamos paslaugos, skirtos įgyti socialinių įgūdžių ir (ar) motyvacijos dirbti; padėti įgyvendinti darbo pareigas ir šeimos nario ar kartu gyvenančio asmens priežiūrą ar slaugą; paskatinti grįžti į darbo rinką įsiskolinimų turinčius asmenis; padėti dalyviui atvykti iš nuolatinės gyvenamosios vietos į darbo vietą ir kt.

**005-01-02-15Integrali pagalba į namus Panevėžio rajone.** Įgyvendinant priemonę, organizuojamas integralios pagalbos į namus teikimas. Integralia pagalba laikoma visuma slaugos ir socialinių paslaugų, kurias teikiant neįgaliam asmeniui tenkinami slaugos ir socialinių paslaugų poreikiai, teikiama nuolatinė kompleksinė specialistų pagalba ir priežiūra. Ši paslauga tiekiama vaikams su negalia, suaugusiems asmenims su negalia ir senyvo amžiaus asmenims.

**005-01-02-16 Smilgių vaikų dienos centro veiklos organizavimas.** Siekiant didinti Panevėžio rajone teikiamų socialinės priežiūros paslaugų vaikams prieinamumą, 2023 m. baigtas vykdyti projektas 08.1.1-CPVA-V-427-03-0004 „Panevėžio rajono savivaldybės vaikų dienos centrų tinklo plėtra“, todėl 2024 m. numatoma pradėti vaikų dienos centro veiklų organizavimą Smilgių vaikų dienos centre. Centre įkurtas ir psichologo kabinetas, kuriame numatoma teikti pagalbą socialinę atskirtį, patyčias, bendravimo sunkumus patiriantiems vaikams.

***005-01-03 Pažangos uždavinys – Didinti teikiamų socialinių paslaugų kokybę ir prieinamumą.***

Numatoma vykdyti šias priemones:

**005-01-03-01Kompleksinių paslaugų šeimai teikimas Panevėžio rajono savivaldybėje.** Įgyvendinamas projektas, kuriuo teikiamos kompleksinės paslaugos šeimai – prevencinė socialinė paslauga, skirta asmens (šeimos), patyrusio (-ios) sunkumų, gebėjimams savarankiškai spręsti iškilusias problemas stiprinti, siekiant ateityje išvengti galimų didesnių socialinių problemų ir (ar) socialinės rizikos.

**005-01-03-02 Panevėžio rajono savivaldybės vaikų dienos centrų tinklo plėtra.** Projekto tikslas – plėtoti Panevėžio rajono bendruomenėje teikiamų paslaugų apimtis teikiant dienos socialinės priežiūros ir ugdymo paslaugas vaikams, jų šeimos nariams, ginti vaiko teises, padėti vaikui adaptuotis šeimoje bei visuomenėje. Siekiant didinti Panevėžio rajone teikiamų socialinės priežiūros paslaugų vaikams prieinamumą, plečiamas vaikų dienos centrų (toliau – VDC) tinklas savivaldybėje, kuriant vaikų dienos priežiūros ir popamokinio ugdymo paslaugų sistemą rajone. Projekto vykdymo metu įsteigtas VDC Smilgių miestelyje, kuriame gyvena apie 100 vaikų nuo 8 iki 14 metų amžiaus. Ypač dėmesio stokoja vaikai iš socialinės rizikos šeimų bei atokesnių kaimo gyvenamųjų vietovių. Tikimasi, kad įgyvendinant projektą sukurta VDC infrastruktūra užtikrins, jog jame vienu metu galėtų lankytis ne mažiau kaip 10 vaikų.

**005-01-03-03Paslaugų, skatinančių ir efektyviai palaikančių globą šeimos aplinkoje, vystymas.** Projekto tikslas – diegti ir vystyti paslaugas, kurios skatintų ir palaikytų vaikų globą šeimos aplinkoje, užtikrinant vaikų poreikius ir saugumą. Projekto laikotarpiu numatoma teikti bendruomenines paslaugas tėvų globos netekusiems vaikams, įskaitant kūdikius. Siekiama užtikrinti vaikų teises turėti šeimą ir augti saugioje aplinkoje. Taip pat numatomas socialinių darbuotojų kompetencijų kėlimas, globėjų ir įtėvių rengimo programos tobulinimas, teisės aktų pakeitimai tobulinant vaikų globos sistemą, tinklaveika, visuomenės švietimas ir viešieji ryšiai nacionaliniu ir savivaldybės lygiais, taip pat planuojama plėtoti budinčių globotojų institutą bei įdiegti nuolatinių globotojų institutą.

**005-01-03-04Socialinio būsto fondo plėtra Panevėžio rajono savivaldybėje (būstų įsigijimas).** Vykdydama priemonę, savivaldybės administracija, atsižvelgdama į situaciją Panevėžio rajono būsto rinkoje ir numatomas gauti lėšas, teikia Tarybai sprendimų projektus su siūlymu dėl savivaldybės ir socialinio būsto fondo plėtros būdo nustatymo. Sprendimus dėl savivaldybės socialinio būsto fondo plėtros būdo (statybos, pirkimo, savivaldybei nuosavybės teise priklausančių pastatų rekonstravimo, negyvenamųjų patalpų pertvarkymo į gyvenamąsias patalpas) priima Taryba.

Atlikus asmenų ir šeimų įrašymo į sąrašą bei socialinių būstų nuomos analizę, nustatyta, kad vidutiniškai per metus į sąrašą įrašoma apie 30 asmenų ir šeimų. 2017 m. išnuomoti 9 socialiniai būstai, 2018 m. – 11 socialinių būstų, 2019 m. ir 2020 m. – po 14 socialinių būstų, 2021 m. – 6 socialiniai būstai, 2022 m. – 10 socialinių būstų, 2023 m. – 8 socialiniai būstai. Socialinį būstą kasmet gauna tik apie 10 proc. asmenų ir šeimų, laukiančių socialinio būsto. Dėl socialinių būstų Panevėžio rajono savivaldybėje trūkumo, asmenims ir šeimoms jų tenka laukti net 3–10 metų. Atsižvelgiant į sąraše esančių asmenų šeimos narių skaičių, įstatymu numatytą socialinio būsto naudingo ploto normatyvą ir į asmenų pageidavimus išsinuomoti socialinį būstą kuo arčiau Panevėžio miesto, darytina išvada, kad labiausiai reikalingi 1 ir 2 kambarių butai kuo arčiau Panevėžio miesto.

2024 m. socialinio būsto plėtrą Panevėžio rajone planuojama vykdyti už lėšas, gautas pardavus savivaldybės būstus ir pagalbinio ūkio paskirties pastatus. Planuojama įsigyti 2–4 vieno ar dviejų kambarių butus.

**005-01-03-05Projekto 09-003-02-02-11 (RE) „Paslaugų, reikalingų įgyvendinti institucinės globos pertvarką asmenims su intelekto ir (ar) psichikos negalia, modernizavimas ir plėtra Panevėžio r.“ įgyvendinimas.** Projektą numatoma vykdyti pagal PRPP pažangos priemonę, įgyvendinant Perėjimo nuo institucinės globos prie šeimoje ir bendruomenėje teikiamų paslaugų Panevėžio regiono žemėlapyje suplanuotas paslaugų žmonėms su intelekto ir (ar psichikos) negalia pertvarkos priemones. Projekto vykdymo metu numatoma įrengti: 1) 3 apsaugotus būstus 6 asmenims, – kiekviename jų planuojama apgyvendinti iki 2 dalinai savarankiškų, turinčių negalią suaugusių asmenų; 2) 1 savarankiško gyvenimo namus 10 asmenų ir 2 grupinio gyvenimo namus 20 asmenų, – kiekvienuose jų, namų aplinkoje, planuojama apgyvendinti iki 10 nesavarankiškų ar iš dalies savarankiškų asmenų; 3) 1 dienos užimtumo centrą / socialines dirbtuves 15 asmenų.

**005-01-03-06Projekto 09-003-02-02-11 (RE) „Socialinių paslaugų įstaigų senyvo amžiaus asmenims infrastruktūros bendruomenėje plėtra Nauraduose ir Krekenavoje, Panevėžio r.“ įgyvendinimas.** Projektą numatoma vykdyti pagal PRPP pažangos priemonę. Planuojama Gustonių socialinės globos namų patalpų (Nauradų k., Smilgių sen., Panevėžio r.) ir Krekenavos socialinės globos namų patalpų (Vytauto g. 42, Krekenavos mstl., Krekenavos sen., Panevėžio r.) modernizavimas ir (ar) rekonstrukcija, siekiant užtikrinti senyvo amžiaus asmenų infrastruktūros bendruomenėje plėtrą – įkuriant dienos centrus senyvo amžiaus asmenims.

**005-01-03-07Projekto 09-003-02-02-11 (RE) „Panevėžio r. socialinio būsto fondo neįgaliesiems bei gausioms šeimoms plėtra“ įgyvendinimas.** Projektą numatoma vykdyti pagal PRPP pažangos priemonę. Planuojama socialinio būsto plėtra (10–20 būstų) neįgaliesiems bei gausioms šeimoms, pritaikant pastatą Naujarodžių k. (Šišlų g. 1, Naujarodžių k., Panevėžio r.). Šiuo metu laukiančiųjų socialinio būsto yra 17 neįgalių asmenų / šeimų bei 17 gausių šeimų.

Programos finansinė apimtis 2024 m., lyginant su 2023 m., didėja dėl besikeičiančių teisės aktų nuo 2024 m. sausio 1 d. (minimalios mėnesinės algos, tvirtinamos Lietuvos Respublikos Vyriausybės nutarimu „Dėl taikomo minimaliojo darbo užmokesčio“, Lietuvos Respublikos valstybės ir savivaldybių įstaigų darbuotojų darbo apmokėjimo įstatymo, Lietuvos Respublikos pareiginės algos (atlyginimo) bazinio dydžio pasikeitimo), etatų skaičiaus pokyčių, darbuotojų koeficientų pagal darbo stažus pasikeitimo bei pradedamų ir tęsiamų investicinių projektų vykdymo.

**Asignavimų paskirstymo kriterijai:**

Seniūnijos socialinių darbuotojų dirbančių su šeimomis:

Transporto išlaidoms – 20 Eur socialinės rizikos suaugusiam asmeniui.

Kitoms išlaidoms – 100 Eur šeimai, patiriančiai socialinę riziką.

Socialinių darbuotojų išlaikymui, kitoms išlaidoms – 700 Eur pareigybei.

Transporto išlaikymui turinčioms gyventojų:

Iki 2 000 – 1,0 Eur;

2 001 – 5 000 – 0,8 Eur;

5 001 ir daugiau – 0,3 Eur.

Lėšos daliniam kelionės į darbą kompensavimui skiriamos pagal pateiktus įstaigų prašymus.

Papildomoms išlaidoms skiriama atsižvelgiant į priimtus Tarybos sprendimus ir bendras biudžeto galimybes.

Visoms kitoms įstaigoms, teikiančioms socialines paslaugas, asignavimai numatomi pagal bendras biudžeto galimybes.

**Programa yra tęstinė ir neterminuota.**

**Programos vykdytojai** – Panevėžio rajono savivaldybės administracija, Panevėžio rajono socialinių paslaugų centras, Panevėžio rajono viešoji biblioteka, Karsakiškio seniūnija, Krekenavos seniūnija, Miežiškių seniūnija, Naujamiesčio seniūnija, Paįstrio seniūnija, Panevėžio seniūnija, Raguvos seniūnija, Ramygalos seniūnija, Smilgių seniūnija, Upytės seniūnija, Vadoklių seniūnija, Velžio seniūnija.

**Programos koordinatoriai:**

Rasa Sakalauskienė, Socialinės paramos skyriaus vyr. specialistė, tel. (+370 45) 46 65 37,
el. p. rasa.sakalauskiene@panrs.lt;

Neringa Kraujalienė, Ekonomikos ir turto valdymo skyriaus vyr. specialistė,
tel. (+370 45) 58 29 01, el. p. neringa.kraujaliene@panrs.lt.

**3 lentelė. 2024-2026 metų 005 Socialinės atskirties mažinimo programos uždaviniai, priemonės, asignavimai ir kitos lėšos (tūkst. eurų)** pateikiamos „Microsoft Excel“ formatu.

**4 lentelė. Programos uždaviniai, priemonės ir jų stebėsenos rodikliai** pateikiami „Microsoft Excel“ formatu.

**006 Sveikatos apsaugos programa**

**7 grafikas*.* Sveikatos apsaugos programa ir jos uždaviniai**

Pagal šią programą užsibrėžta įgyvendinti 2 uždavinius:

***006-01-01 Tęstinės veiklos uždavinys – Užtikrinti visuomenės sveikatos priežiūrą.***

Numatoma vykdyti šias priemones:

**006-01-01-01Savivaldybės visuomenės sveikatos rėmimo specialiosios programos finansavimas.** LR sveikatos sistemos įstatymu savivaldybės įpareigojamos rengti ir įgyvendinti savivaldybės visuomenės sveikatos rėmimo specialiąją programą. Pagal Panevėžio rajono savivaldybės visuomenės sveikatos rėmimo specialiosios programos projektų rėmimo tvarkos aprašą projektus gali rengti ir paraiškas teikti viešosios įstaigos, biudžetinės įstaigos, nevyriausybinės organizacijos, asociacijos ir kiti juridiniai asmenys. Tinkamos finansuoti išlaidų kategorijos: projekto įgyvendinimui būtinų kanceliarinių prekių, prizų, suvenyrų, sveikatinimo inventoriaus įsigijimas, sveikatinimo stovyklų organizavimas, transporto išlaidų (nuomos, degalų, bilietų) kompensavimas, samdomų darbuotojų (lektorių) paskaitų, praktinių užsiėmimų, seminarų, konsultacijų apmokėjimas, projekto dalyvių maitinimas, projektui būtinos viešinimo priemonės (skrajutės, bukletai, ryšio paslaugos ir kt.), higienos, medicinos priemonių, dezinfekcinių, dezinsekcinių ir deratizacinių medžiagų įsigijimas ir kitos tiesiogiai su projekto įgyvendinimu susijusios išlaidos. Visų šių programų tikslas – pagerinti Panevėžio rajono gyventojų sveikatą, mažinti sergamumą ir mirtingumą dėl labiausiai paplitusių priežasčių, kryptingai plėtoti Panevėžio rajono sveikatos politiką įtraukiant ir koordinuojant visas sveikatinimo srityje dirbančias valstybines bei nevyriausybines institucijas, žiniasklaidą, rajono gyventojus, skatinant rajono asmens sveikatos priežiūros darbuotojus.

**006-01-01-02Panevėžio rajono savivaldybės visuomenės sveikatos biuro veiklos užtikrinimas.** Visuomenės sveikatos biuras vykdo savivaldybės teritorijoje LR įstatymais ir kitais teisės aktais reglamentuojamą savivaldybių visuomenės sveikatos priežiūrą – visuomenės sveikatos stebėseną (monitoringą), visuomenės sveikatos stiprinimą ir ugdymą, siekiant mažinti gyventojų sergamumą ir mirtingumą, gerinti gyventojų gyvenimo kokybę. Pasikeitus LR vietos savivaldos įstatymo nuostatoms, nuo 2014 m. sausio 1 d. visuomenės sveikatos priežiūra savivaldybės teritorijoje esančiose ikimokyklinio ugdymo, bendrojo ugdymo mokyklose ir profesinio mokymo įstaigose ugdomų mokinių pagal ikimokyklinio, priešmokyklinio, pradinio, pagrindinio ir vidurinio ugdymo programas, visuomenės sveikatos stiprinimas bei visuomenės sveikatos stebėsena yra valstybinė funkcija, todėl BĮ Panevėžio rajono savivaldybės visuomenės sveikatos biuras ir švietimo įstaigų visuomenės sveikatos priežiūros specialistai yra išlaikomi iš valstybinės tikslinės dotacijos.

**006-01-01-03Sveikatos priežiūra mokyklose.** Vykdydamas priemonę Panevėžio rajono visuomenės sveikatos biuras tiekia visuomenės sveikatos priežiūros paslaugas savivaldybės teritorijoje esančiose ikimokyklinio ugdymo, bendrojo ugdymo mokyklose. Siekiama stiprinti mokinių, ugdomų pagal ikimokyklinio, priešmokyklinio, pradinio, pagrindinio ir vidurinio ugdymo programas, sveikatą ir atlikti visuomenės sveikatos stebėseną.

**006-01-01-04Visuomenės psichikos sveikatos gerinimas.** Be valstybinių (valstybės perduotų savivaldybėms) funkcijų Visuomenės sveikatos biuras vykdo papildomą funkciją – plėtoti psichikos sveikatos stiprinimo, psichosocialinės pagalbos ir savižudybių prevencijos intervencijas, kuriai įgyvendinti pasitelktos 7 priemonės:

1. Ankstyvosios intervencijos programos vykdymas (vadovaujantis ankstyvosios intervencijos programos vykdymo tvarkos aprašu, patvirtintu LR sveikatos apsaugos ministro ir LR švietimo ir mokslo ministro 2018-01-18 įsakymu Nr. V-60/V-39 „Dėl ankstyvosios intervencijos programos vykdymo tvarkos aprašo patvirtinimo“);

2. Priklausomybių konsultantų paslaugų teikimo savivaldybėse organizavimas (vadovaujantis Priklausomybės konsultavimo paslaugų rizikingai ir žalingai alkoholį vartojantiems asmenims teikimo tvarkos aprašu, patvirtintu LR sveikatos apsaugos ministro 2018-09-07 įsakymu Nr. V-989 „Dėl priklausomybės konsultavimo paslaugų rizikingai ir žalingai alkoholį vartojantiems asmenims teikimo tvarkos aprašo patvirtinimo“);

3. Darbuotojų kompetencijos psichikos sveikatos srityje didinimo mokymų savivaldybėse organizavimas (vadovaujantis Psichikos sveikatos kompetencijų didinimo įmonių darbuotojams tvarkos aprašu, patvirtintu LR sveikatos apsaugos ministro 2019-05-17 įsakymu Nr. V-590 „Dėl psichikos sveikatos kompetencijų didinimo įmonių darbuotojams tvarkos aprašo patvirtinimo“);

4. Mokyklų darbuotojų kompetencijos psichikos sveikatos srityje didinimo mokymų savivaldybėse organizavimas (vadovaujantis Bendrojo ugdymo mokyklų darbuotojų gebėjimų visuomenės psichikos sveikatos srityje stiprinimo veiklos tvarkos aprašu, patvirtintu LR sveikatos apsaugos ministro 2019-04-30 įsakymu Nr. V-523 „Dėl bendrojo ugdymo mokyklų darbuotojų gebėjimų visuomenės psichikos sveikatos srityje stiprinimo veiklos tvarkos aprašo patvirtinimo“);

5. Bazinių savižudybių prevencijos mokymų organizavimas savivaldybių gyventojams (vadovaujantis Savižudybių prevencijos mokymų instruktorių veiklos ir bazinių savižudybių prevencijos mokymų organizavimo tvarkos aprašu, patvirtintu LR sveikatos apsaugos ministro 2020-10-19 įsakymu Nr. V-2298 „Dėl savižudybių prevencijos mokymų instruktorių veiklos ir bazinių savižudybių prevencijos mokymų organizavimo tvarkos aprašo patvirtinimo“);

6. Psichologinės gerovės ir psichikos sveikatos stiprinimo paslaugų teikimo savivaldybėse organizavimas (vadovaujantis Psichologinės gerovės ir psichikos sveikatos stiprinimo paslaugų teikimo tvarkos aprašu, patvirtintu LR sveikatos apsaugos ministro 2020-07-31 įsakymu
Nr. V-1733 „Dėl psichologinės gerovės ir psichikos sveikatos stiprinimo paslaugų teikimo tvarkos aprašo patvirtinimo“);

7. Išplėstinės metimo rūkyti pagalbos paslaugų (konsultavimo metimo rūkyti klausimais) teikimas (reglamentuojantis teisės aktas rengiamas).

***006-01-02 Pažangos uždavinys – Didinti rajono gyventojams teikiamų sveikatos priežiūros paslaugų kokybę, spektrą ir aprėptį.***

Numatoma vykdyti šias priemones:

**006-01-02-01 Sveikatos priežiūros įstaigų išlaidų kompensavimas.** Sveikatos priežiūros įstaigų išlaidų kompensavimas, skirtas daliniam kelionės į darbą išlaidų kompensavimui sveikatos priežiūros įstaigų gydytojams, slaugytojams ir kitiems sveikatos priežiūros specialistams.

**006-01-02-02 Projekto 11-002-02-11-02 (RE) „Užtikrinti ilgalaikės priežiūros paslaugų plėtrą Panevėžio rajone“ įgyvendinimas.** Projektą numatoma įgyvendinti pagal PRPP pažangos priemonę. Projekto vykdytoja – VšĮ Panevėžio rajono savivaldybės poliklinika. Planuojamu projektu numatomas mobiliųjų komandų aprūpinimas darbui reikalinga įranga ir priemonių komplektais bei automobiliais ir stacionarinių slaugos paslaugų žmonėms, sergantiems Alzheimerio liga, senatvine demencija bei paliatyviosios pagalbos paslaugų infrastruktūros plėtojimas ir modernizavimas. Vykdant šią veiklą modernizuojama ir plėtojama palaikomojo gydymo ir slaugos paslaugoms teikti reikalinga infrastruktūra, pritaikant ją asmenų, sergančių Alzheimerio liga ir demencija, gydymui, modernizuojama ir plėtojama paliatyviosios pagalbos paslaugoms teikti reikalinga infrastruktūra.

**006-01-02-03 Projekto 11-001-02-10-03 (RE) „Prevencinių priemonių, stiprinančių visuomenės sveikatą bei psichologinę gerovę ir atsparumą, skatinimas Panevėžio rajone“ įgyvendinimas.** Projektą numatoma vykdyti pagal PRPP pažangos priemonę. Projekto vykdytojas – Panevėžio rajono visuomenės sveikatos biuras. Planuojamos projekto kryptys:

1) integruotų, mobilių, nuotolinių paslaugų teikimas tikslinėms grupėms lėtinių neinfekcinių ligų ir traumų prevencijai. Planuojama vesti mokymus ir praktinius užsiėmimus sveikos gyvensenos, lėtinių neinfekcinių ligų bei griuvimų prevencijos, pirmosios pagalbos susižeidus, psichikos sveikatos stiprinimo, sveikatos ugdymo ir fizinio aktyvumo temomis. Veiklos orientuotos į suaugusius ir vyresnio amžiaus savivaldybės gyventojus. Tikimasi, kad įgyvendinus veiklas savivaldybės gyventojai įgis ne tik teorinių žinių, bet ir praktinių įgūdžių, kurie leis jiems suformuoti pozityvius jų elgsenos pokyčius, padėsiančius užkirsti kelią įvairioms ligoms, stiprins jų sveikatą, o tai leis sumažinti savivaldybės gyventojų sergamumą ir mirtingumą;

2) vaikų, paauglių, jaunimo ir jų aplinkos narių psichikos sveikatos stiprinimas ir priklausomybės ligų prevencija. Planuojama vesti mokymus ir praktinius užsiėmimus šiomis temomis: psichiką veikiančių medžiagų vartojimo prevencija, alkoholio vartojimo prevencija, depresijos prevencija, savižudybių ir savižalos prevencija, patyčių prevencija, seksualinio smurto prevencija. Veiklos orientuotos į vaikus, paauglius ir jaunimą. Tikimasi, kad įgyvendinus veiklas pagerės tikslinės grupės asmenų psichikos sveikata, jie geriau suvoks psichoaktyvių medžiagų keliamą žalą sveikatai ir pačiai asmenybei, taps atsparesni žalingo elgesio įtakai.

**006-01-02-04 Projektų įgyvendinimas pagal LR sveikatos apsaugos ministerijos pažangos priemonę 11-002-02-11-01 „Gerinti sveikatos priežiūros paslaugų kokybę ir prieinamumą“.** Numatoma vykdyti projektus pagal 2 veiklas: „Mobilių komandų aprūpinimas įranga ir transporto priemonėmis“ ir „Sveikatos centro sveikatos priežiūros paslaugoms teikti reikiamos infrastruktūros modernizavimas“ bei aprūpinti ilgalaikės priežiūros mobiliąsias komandas įranga, transporto priemonėmis ir išplėtoti savivaldybės sveikatos centro infrastruktūrą.

**006-01-02-05 Projekto „Priemonių, gerinančių ambulatorinių sveikatos priežiūros paslaugų prieinamumą tuberkulioze sergantiems asmenims, įgyvendinimas Panevėžio rajono savivaldybėje“ įgyvendinimas.** 2024 m. planuojama baigti priemonės projekto gyvendinimą ir vykdyti projekto rezultatų tęstinumo užtikrinimo veiklas.

Programoje nenumatoma asignavimų esminių (didesnių nei 10 procentų) pakeitimų, palyginti su praėjusiais 2023 metais.

**Asignavimų paskirstymo kriterijai:**

Lėšos daliniam kelionės į darbą kompensavimui skiriamos pagal pateiktus įstaigų prašymus.

Papildomoms išlaidoms skiriama atsižvelgiant į priimtus Tarybos sprendimus ir bendras biudžeto galimybes.

Visoms kitoms įstaigoms, teikiančioms sveikatos priežiūros paslaugas asignavimai numatomi pagal bendras biudžeto galimybes.

**Programa yra tęstinė ir neterminuota.**

**Programos vykdytojai** – Panevėžio rajono savivaldybės administracija, Panevėžio rajono savivaldybės visuomenės sveikatos biuras, VšĮ Panevėžio rajono savivaldybės poliklinika.

**Programos koordinatorius:**

Renata Valantinienė, [Savivaldybės gydytoja (vyr. specialistė)](https://www.panrs.lt/wp-content/uploads/2021/04/07-01-Valantinienes-pareigybes-aprasymas.pdf), tel. (+370 45) 58 26 93,
el. p. renata.valantiniene@panrs.lt.

**3 lentelė. 2024–2026 metų 006 Sveikatos apsaugos programos uždaviniai, priemonės, asignavimai ir kitos lėšos (tūkst. eurų)** pateikiamos „Microsoft Excel“ formatu.

**4 lentelė. Programos uždaviniai, priemonės ir jų stebėsenos rodikliai** pateikiami „Microsoft Excel“ formatu.

**007 Aplinkos apsaugos programa**

**8 grafikas*.* Aplinkos apsaugos programa ir jos uždaviniai**

Pagal šią programą užsibrėžta įgyvendinti 3 uždavinius:

***007-01-01 Tęstinės veiklos uždavinys – Užtikrinti sklandų atliekų tvarkymo sistemos veikimą.***

Numatoma vykdyti šias priemones:

**007-01-01-01 Komunalinių atliekų surinkimo sistemos integravimas į regioninę sistemą ir atliekų rūšiavimo skatinimas.** Komunalinių atliekų tvarkymo paslaugas gauna 100 proc. savivaldybės gyventojų. Taikomas konteinerinis atliekų surinkimo būdas, gyventojai skatinami rūšiuoti buityje susidarančias atliekas. Šiam tikslui įgyvendinti didesnėse gyvenvietėse pastatyti rūšiuojamų atliekų konteineriai, skatinamas individualus bioskaidžių atliekų kompostavimas vietoje. Gyventojai naudojasi individualaus kompostavimo konteineriais, atskirai surenkamos buitinės pavojingos atliekos (akumuliatoriai, liuminescencinės lempos, baterijos, elektrolitas, tepalinė alyva, dažai, lakai, elektroninė įranga) ir išvežamos utilizuoti. Siekiant užtikrinti, kad aplinkos būklė neblogėtų, būtų mažinamas aplinkos teršimas, mažėtų aplinkos oro tarša, reikalinga toliau plėtoti komunalinių atliekų surinkimo sistemą, renovuoti ir tiesti naujus vandentiekio, nuotekų surinkimo sistemų tinklus, renovuoti šilumos tiekimo trasas, asfaltuoti kelius. Siekiant sumažinti ir išvengti neigiamos įtakos aplinkai, svarbu vykdyti šviečiamąją veiklą mokyklose, lopšeliuose-darželiuose, skatinti gyventojų bendruomenes rūpintis aplinka, saugoti geriamojo vandens išteklius nuo galimos taršos.

**007-01-01-02 Komunalinių atliekų surinkimas (iš savivaldybės valdomų pastatų).** Vykdant priemonę surenkamos ir išvežamos atliekos iš savivaldybės įstaigų valdomų pastatų.

**007-01-01-03 Panevėžio rajono namų ūkiuose susidariusių asbesto atliekų tvarkymas.** Vykdant priemonę iš gyvenamosios aplinkos surenkamos ir išvežamos utilizuoti asbesto atliekos.

***007-01-02 Tęstinės veiklos uždavinys – Vykdyti priemones, numatytas Savivaldybių aplinkos apsaugos rėmimo specialiosios programos įstatyme.***

Numatoma vykdyti šias priemones:

**007-01-02-01Aplinkos kokybės gerinimo ir apsaugos, atliekų tvarkymo infrastruktūros, plėtros, atliekų, kurių turėtojo nustatyti neįmanoma, priemonių, aplinkos monitoringo, prevencinių, aplinkos atkūrimo priemonių įgyvendinimas.** Įgyvendinant priemonę, planuojama tvarkyti užterštas teritorijas, prižiūrėti želdinius, vandens telkinius ir teritorijas prie jų, vykdyti prevencijos priemones, siekiant išvengti žalos aplinkai.

**007-01-02-02Sklypų, kuriuose medžioklė nėra uždrausta, savininkų, valdytojų ir naudotojų įgyvendinamos žalos miškui prevencijos priemonės, kartografinės ir kitos medžiagos, reikalingos pagal Medžioklės įstatymą.** Vykdydama priemonę, savivaldybė finansiškai remia žemės sklypų, kuriuose neuždrausta medžioklė, savininkus, valdytojus ir naudotojus, kurie įgyvendina medžiojamųjų gyvūnų daromos žalos mažinimo priemones, finansuoja medžioklės plotų vienetų sudarymo ar jų ribų pakeitimo projektų parengimą.

***007-01-03 Pažangos uždavinys – Investuoti į priemones, gerinančias aplinkos kokybę.***

Numatoma vykdyti šias priemones:

**007-01-03-01Projekto 02-001-06-10-01 (RE) „Komunalinių atliekų rūšiuojamojo atliekų surinkimo pajėgumo plėtra Panevėžio r.“ įgyvendinimas.** Projektą numatoma vykdyti pagal PRPP pažangos priemonę, vadovaujantis Panevėžio regiono atliekų prevencijos ir tvarkymo 2021–2027 m. planu ir Panevėžio rajono savivaldybės atliekų prevencijos ir tvarkymo planu
2021–2027 m. Projekto vykdytojas – Panevėžio regiono atliekų tvarkymo centras (PRATC). Projekto metu numatomas didelių gabaritų atliekų, žaliųjų atliekų aikštelės ir daiktų surinkimo-dalijimosi vietos sukūrimas Paįstrio ir Panevėžio seniūnijų teritorijose (Paįstrio k., Pakuodžiupių k., Bernatonių k., Panevėžio r.).

**007-01-03-02Projekto 02-001-06-10-01 (RE) „Atliekų prevencijos ir tinkamo tvarkymo namų ūkiuose skatinimas Panevėžio r.“ įgyvendinimas.** Projektą numatoma vykdyti pagal PRPP pažangos priemonę, vadovaujantis Panevėžio regiono atliekų prevencijos ir tvarkymo
2021–2027 m. planu. Projekto vykdytojas – Panevėžio regiono atliekų tvarkymo centras (PRATC). Šiuo projektu numatomas visuomenės, regiono ir savivaldybės gyventojų informavimas skatinant rūšiuojamąjį atliekų surinkimą.

**007-01-03-03Projekto 02-001-06-11-02 (RE) „Panevėžio r. savivaldybės oro monitoringo sistemų modernizavimas“ įgyvendinimas.** Projektą numatoma vykdyti pagal PRPP pažangos priemonę, vadovaujantis Panevėžio regiono atliekų prevencijos ir tvarkymo 2021–2027 m. planu. Planuojama įdiegti transporto priemonių taršos monitoringo sistemas Berčiūnų k., Ramygalos mieste, Šilagalio k., Panevėžio r. ir kt.)

Pateikiami programos asignavimų esminių (didesnių nei 10 procentų) pakeitimų, palyginti su praėjusiais 2023 metais, paaiškinimai: pokyčius lemia padidėjusios komunalinių atliekų tvarkymo sistemos išlaikymo išlaidos, pradedami nauji investiciniai projektai.

**Programa yra tęstinė ir neterminuota.**

**Programos vykdytoja** – Panevėžio rajono savivaldybės administracija.

**Programos koordinatorius:**

Artūras Šatas, Architektūros skyriaus vyr. specialistas, tel. (+370 45) 58 29 57, el. p. arturas.satas@panrs.lt.

**3 lentelė. 2024–2026 metų 007 Aplinkos apsaugos programos uždaviniai, priemonės, asignavimai ir kitos lėšos (tūkst. eurų)** pateikiamos „Microsoft Excel“ formatu.

**4 lentelė. Programos uždaviniai, priemonės ir jų stebėsenos rodikliai** pateikiami „Microsoft Excel“ formatu.

**008 Ekonominio konkurencingumo didinimo programa**

**9 grafikas. Ekonominio konkurencingumo didinimo programa ir jos uždaviniai**

Pagal šią programą užsibrėžta įgyvendinti 4 uždavinius:

***008-01-01 Pažangos uždavinys – Remontuoti ir rekonstruoti sausinimo sistemų griovius ir juose esančius statinius.***

Numatoma vykdyti šias priemones:

**008-01-01-01Panevėžio rajono Panevėžio seniūnijos Daukniūnų ir Dragonių kaimuose griovių ir juose esančių statinių rekonstrukcija.** Siekiant užtikrinti kokybišką melioracijos sistemų veikimą, įgyvendinamas investicinis projektas, kurio metu rekonstruojami melioracijos grioviai ir juose veikiantys statiniai.

**008-01-01-02Panevėžio rajono Velžio seniūnijos Aleksandravos, Kabelių, Kairių ir Katinų kaimuose esančių griovių ir juose esančių statinių rekonstrukcija.** Siekiant užtikrinti kokybišką melioracijos sistemų veikimą, įgyvendinamas investicinis projektas, kurio metu rekonstruojami melioracijos grioviai ir juose veikiantys statiniai.

**008-01-01-03Panevėžio rajono Jotainių, Mikėnų ir Vadoklių kadastro vietovėse griovių ir juose esančių statinių rekonstrukcija.** Siekiant užtikrinti kokybišką melioracijos sistemų veikimą, įgyvendinamas investicinis projektas, kurio metu rekonstruojami melioracijos grioviai ir juose veikiantys statiniai.

***008-01-02 Tęstinės veiklos uždavinys – Vykdyti einamuosius melioracijos darbus.***

Numatoma vykdyti šias priemones:

**008-01-02-01Melioracijos sistemų ir hidrotechninių statinių eksploatacija;**

**008-01-02-02Melioracijos statinių remontas ir priežiūra.** Įgyvendinant šias priemones, vykdomi kasmetiniai melioracijos sistemų ir hidrotechninių statinių eksploatacijos, melioracijos statinių remonto ir priežiūros darbai.

**008-01-02-03 Valstybei nuosavybės teise priklausančių melioracijos statinių būklės pagerinimas didinant žemės ūkio veiklos konkurencingumą.** Gavus valstybės tikslines dotacijas, rekonstruojant pralaidas siekiama pagerinti melioracijos statinių būklę.

***008-01-03 Tęstinės veiklos uždavinys – Vykdyti turizmo informacijos sklaidą ir skatinti gyventojų verslumą.***

Numatoma vykdyti šias priemones:

**008-01-03-01VšĮ Panevėžio plėtros agentūros veiklų dalinis finansavimas.** Panevėžio plėtros agentūra teikia turizmo informacijos paslaugas Panevėžio rajone. Informacija teikiama apie rajone esančius turizmo objektus ir teikiamas paslaugas turizmo srityje. Informacija fiziškai teikiama Panevėžio plėtros agentūros biure ir interneto svetainėje, socialiniuose tinkluose („Facebook“, „Instagram“, „LinkedIn“). Populiariausios lankytinos turistinės vietos Panevėžio rajone: Krekenavos regioninis parkas, Krekenavos regioninio parko lankytojų centras, Pojūčių takas (Dobrovolės k. 2), Pašilių stumbrynas (Girelės viensėdis), Girinio takas, Bistrampolio dvaras (Kučių k.), Panevėžio alpakų ūkis (Medikonių k.), Upytės tradicinių amatų centras (Upytės k.), Klemento Sakalausko senienų muziejus (Piniavos k.), Eglutės žaisliukų muziejus (Miežiškių mstl.), „Mėnulio akmens“ parkas (Leonardavo k.). Per Panevėžio kraštą eina Šv. Jokūbo Vilniaus kelio atkarpa, kurioje galima aplankyti šiuos objektus: Paįstrio Švč. Mergelės Marijos Globos bažnyčią Gegužinės g. 38, Paįstryje, Panevėžio Švč. Mergelės Marijos Nekaltojo Prasidėjimo koplyčią Marijonų g. 24, Šv. apaštalų Petro ir Povilo bažnyčią Smėlynės g. 10, Panevėžyje, Panevėžio žydų kapines tarp Sietyno g. ir Vasario 16-osios g. Panevėžyje, paminklą „Liūdinti žydų motina“, atminimo skverą tarp Sietyno g. ir Vasario 16-osios g., Panevėžyje, buvusio geto vietos įamžinimo paminklą „Geto vartai“ Klaipėdos g. ir Krekenavos g. kampe.

Siekiant Panevėžio rajone kurti tvarią socialinę ir ekonominę kultūros vertę, numatoma stiprinti turizmo produktų ir paslaugų pasiūlą, sustiprinti Panevėžio rajone esančių objektų žinomumą, lankomumą ir prieinamumą bei jų potencialą pritraukiant turistus, skatinti ekologiško ir tvaraus („žaliojo“) turizmo plėtrą, skatinti kurti ir suteikti sąlygas privačiam sektoriui inicijuoti, kurti ir plėsti naujus lankytinus objektus. Siūloma formuoti Panevėžio rajono įvaizdį ir užtikrinti efektyvią komunikaciją, skatinant turizmo objektų Panevėžio rajone žinomumą, formuojant tikslingą Panevėžio rajono savivaldybės rinkodaros ir komunikacijos strategiją.

**008-01-03-02Finansinė parama SVV ūkio subjektams ir verslo plėtros skatinimas, SVV ūkio subjektų rėmimas.** Taryba yra sudariusi Panevėžio rajono savivaldybės smulkiojo ir vidutinio verslo rėmimo komisiją smulkiojo ir vidutinio verslo rėmimui pagal patvirtintus Smulkiojo ir vidutinio verslo rėmimo nuostatus. Pareiškėjas pripažįstamas tinkamu gauti lėšas, jei jis atitinka SVV subjekto apibrėžimą ir jo įmonės registracijos vieta yra Panevėžio rajono savivaldybės teritorijoje, taip pat įmonės direktorius arba savininkas deklaravęs gyvenamąją vietą Panevėžio rajono savivaldybės teritorijoje, o jei Pareiškėjas yra verslininkas, jo deklaruota gyvenamoji vieta yra Panevėžio rajono savivaldybės teritorijoje. Pareiškėjo darbuotojų, deklaravusių gyvenamąją vietą Panevėžio rajono savivaldybės teritorijoje, turi būti ne mažiau nei 25 proc., įskaitant įmonės direktorių arba savininką. Smulkiojo ir vidutinio verslo plėtrą Panevėžio rajone skatinančios priemonės: palūkanų subsidijavimas už paskolas, gautas verslo projektams įgyvendinti ir (ar) verslui vykdyti; SVV subjektų darbuotojų kvalifikacijos kėlimo (perkvalifikavimo) išlaidų subsidijavimas; mugių, parodų ir kitų renginių išlaidų subsidijavimas; naujai įregistruotų SVV subjektų pradinių steigimosi išlaidų subsidijavimas; interneto svetainės, elektroninės parduotuvės sukūrimo išlaidų subsidijavimas; patalpų, kuriose vykdoma veikla, nuomos mokesčio subsidijavimas; darbo priemonių (naujų ir (ar) naudotų) įsigijimo subsidijavimas, kai sukuriama nauja (papildoma) darbo vieta, įdarbinant darbuotoją (-us) pagal darbo sutartį (-is); verslo planų, paraiškų finansinei paramai iš ES ar kitų fondų gauti parengimo išlaidų subsidijavimas; biodujų gamybos skatinimo subsidijavimas.

**008-01-03-03Kompensacijos, dotacijos arba subsidijos žemės ūkio subjektams, vykdantiems žemės ūkio veiklą.** Vykdant šią priemonę teikiama parama iš savivaldybės biudžeto Kaimo rėmimo fondo. Dažniausiai rajono ūkininkai naudojasi parama melioracijos statinių avarinio gedimo remonto darbų išlaidoms padengti, dalyvavimo parodose, mugėse ir kituose renginiuose išlaidoms padengti. Parama naudojasi ir bendruomeninės organizacijos – kaimo bendruomenės registravimo mokesčių išlaidoms, žemdirbių švietėjiškos veiklos organizavimo išlaidoms padengti. Vykdant priemonę taip pat kasmet organizuojama Panevėžio rajono žemdirbių derliaus šventė, apdovanojimų rajono žemdirbiams ceremonija – apdovanojimai skiriami už ištikimybę pasirinktai profesijai, puikiai veikiančią trumpiausią maisto grandinę, inovatyvų bitininkystės plėtojimą, šeimos tradicijų tęstinumą, inovatyvaus pienininkystės ūkio plėtrą, tvaraus ūkininkavimo plėtrą ekologinės gamybos mišraus ūkininkavimo ūkyje, efektyvaus ir pažangaus verslo plėtros organizavimą, pažangių ir draugiškų gamtai technologijų taikymą augalininkystės ūkyje, pažangių kooperacijos idėjų įgyvendinimą, sėkmingą ir ilgametį vadovavimą žemės ūkio bendrovei.

***008-01-04 Pažangos uždavinys – Kurti infrastruktūrą turizmo ir verslo plėtrai.***

Numatoma vykdyti šias priemones:

**008-01-04-01 Projekto 01-004-07-01-01 (RE), 01-004-07-02-01 (RE) „Bendradarbystės erdvės įkūrimas Velžyje, Panevėžio rajone“ įgyvendinimas.** Projektą numatoma vykdyti pagal PRPP pažangos priemonę. Planuojama pritaikyti pastatą Velžio k. bendradarbystės erdvės paslaugoms teikti ir sukurti šiuolaikiškas darbo vietos smulkaus ir vidutinio verslo subjektams (laisvai samdomiems darbuotojams, pradedančioms veiklą smulkaus ir vidutinio verslo įmonėms).

**008-01-04-02 Projekto 01-004-07-01-01 (RE), 01-004-07-02-01 (RE) „Kultūros, gamtos paveldo ir darnaus turizmo puoselėjimas Panevėžio regione“ įgyvendinimas.** Projektą numatoma vykdyti pagal PRPP pažangos priemonę. Krekenavos regioniniame parke esančią rekreacinę teritoriją planuojama kompleksiškai sutvarkyti ir pritaikyti kultūrinei – turistinei – edukacinei veiklai bei renginiams.

Programoje nenumatomi asignavimų esminiai (didesni nei 10 procentų) pakeitimai, palyginti su praėjusiais 2023 metais.

**Programa yra tęstinė ir neterminuota.**

**Programos vykdytoja** – Panevėžio rajono savivaldybės administracija.

**Programos koordinatoriai:**

Danius Maskaliovas, Žemės ūkio skyriaus vyr. specialistas, tel. (+370 45) 58 26 97,
el. p. danius.maskaliovas@panrs.lt;

Neringa Kraujalienė, Ekonomikos ir turto valdymo skyriaus vyr. specialistė,
tel. (+370 45) 58 29 01, el. p. neringa.kraujaliene@panrs.lt.

Sandra Budreikienė, [Jaunimo reikalų koordinatorė (vyriausioji specialistė)](https://www.panrs.lt/wp-content/uploads/2021/04/04-01-jaunimo-koordinatoriaus-pareigybes-aprasymas-2.pdf),
tel. (+370 45) 45 40 28, el. p. sandra.budreikiene@panrs.lt.

**3 lentelė. 2024–2026 metų 008 Ekonominio konkurencingumo didinimo programos uždaviniai, priemonės, asignavimai ir kitos lėšos (tūkst. eurų)** pateikiamos „Microsoft Excel“ formatu.

**4 lentelė. Programos uždaviniai, priemonės ir jų stebėsenos rodikliai** pateikiami „Microsoft Excel“ formatu.

**V SKYRIUS**

**SAVIVALDYBĖS VALDOMŲ ĮMONIŲ IR VIEŠŲJŲ ĮSTAIGŲ PLANUOJAMOS PASIEKTI PAGRINDINIŲ VEIKLOS RODIKLIŲ REIKŠMĖS**

Šioje dalyje pateikiama informacija apie savivaldybės valdomų viešųjų įstaigų – Panevėžio rajono savivaldybės poliklinikos ir Velžio komunalinio ūkio 2024–2026 m. planuojamas pasiekti pagrindinių veiklos rodiklių reikšmes.

Pagrindiniai veiklos rodikliai, atsižvelgiant į savivaldybės valdomos viešosios įstaigos veiklą, jos tikslus, suprantami kaip rodikliai, geriausiai parodantys savivaldybės plėtros tikslų siekimą. Nustatyti pagrindiniai veiklos rodikliai yra susiję su Panevėžio rajono savivaldybės
2023–2030 metų strateginio plėtros plano tikslais ir Panevėžio rajono savivaldybės
2024–2026 metų strateginio veiklos plano programų uždaviniais.

**5 lentelė. Savivaldybės valdomų įmonių ir viešųjų įstaigų planuojami pasiekti pagrindiniai veiklos rodikliai ir jų reikšmės.**

| **Eil. Nr.** | **Savivaldybės valdomos įmonės ar viešosios įstaigos pavadinimas** | **Rodiklio pavadinimas, matavimo vnt.** | **Planuojamos rodiklių reikšmės** |
| --- | --- | --- | --- |
| **2024 metais** | **2025 metais** | **2026 metais** |
| 1 | 2 | 3 | 4 | 5 | 6 |
| ***Viešųjų įstaigų planuojami pasiekti pagrindiniai veiklos rodikliai ir jų reikšmės*** |
| 1. | VšĮ Panevėžio rajono savivaldybės poliklinika | Įstaigoje taikomos kovos su korupcija priemonės, numatytos sveikatos apsaugos ministro tvirtinamoje Sveikatos priežiūros srities korupcijos prevencijos programoje, vnt. | 15 | 15 | 15 |
| Informacinių technologijų diegimo ir plėtros lygis (pacientų elektroninės registracijos sistema, įstaigos interneto svetainės išsamumas, darbuotojų darbo krūvio apskaita, įstaigos dalyvavimo elektroninėje sveikatos sistemoje mastas), proc. | 100 | 100 | 100 |
| Papildomų lėšų projektinei veiklai pritraukimas, tūkst. Eur | 270,0 | 270,0 | 100,0 |
| Kritinis likvidumo rodiklis, koeficientas | 3,4 | 3,4 | 3,4 |
| Įstaigos darbo užmokesčio fondo dalies skyrimas asmens sveikatos priežiūros, visuomenės sveikatos priežiūros ir farmacijos specialistų (toliau – specialistai) profesinės kvalifikacijos tobulinimui, proc. | 0,15 | 0,15 | 0,15 |
| Įstaigos žmogiškųjų išteklių profesinis tobulėjimas ir kvalifikacija: |  |  |  |
| Dalyvavimas mokymuose (visi įstaigos darbuotojai) | 200 | 200 | 200 |
| Susirinkimų skaičius | 90 | 90 | 90 |
| Tarpinstitucinis bendradarbiavimas | 15 | 15 | 15 |
| Įvesta naujų paslaugų siekiant didinti konkurencingumą, vnt.  | 1 | 1 | 1 |
| 2.  | VšĮ Velžio komunalinis ūkis | Vandens netekčių tinkluose (atlikus prevencinius avarijų darbus, sugriežtinus nelegalių pasijungimų kontrolę ir taikant kitas priemones) sumažinimas, proc. | 38 | 36 | 34 |
| Rekonstruotų (į bekanales) šilumos trasų dalis, proc.  | 64 | 68 | 70 |
| Pakeistų šviestuvų (keičiami seni 250, 400W šviestuvai į LED 50W šviestuvus) dalis, proc.  | 45 | 50 | 60 |
| Renovuotų daugiabučių dalis, proc.  | 30 | 31 | 32 |

**VI SKYRIUS**

**KITA SVARBI INFORMACIJA**

Prie Panevėžio rajono savivaldybės 2024–2026 metų strateginio veiklos plano pridedamas priedas – Panevėžio rajono savivaldybės infrastruktūros plėtros planas, parengtas pagal Lietuvos Respublikos savivaldybių infrastruktūros plėtros įstatyme ir kituose teisės aktuose nustatytus reikalavimus.

PRIDEDAMA:

1. Panevėžio rajono savivaldybės infrastruktūros plėtros priemonių 2024–2026 metų planas (1 priedas).

2. Panevėžio rajono savivaldybės infrastruktūros plėtros rėmimo programos lėšų panaudojimo 2024 metų planas (2 priedas).

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. Duomenys apie Gyvenimo kokybės indeksą skelbiami tinklalapyje [www.lietuvosfinansai.lt](http://www.lietuvosfinansai.lt) [↑](#footnote-ref-1)
2. *Administracinės naštos mažinimo priemonės įtraukiamos į savivaldybių taryboms teikiamus tvirtinti savivaldybių strateginių veiklos planų projektus,* [*https://e-seimas.lrs.lt/portal/legalAct/lt/TAD/TAIS.437028/KlkWvJxIKA*](https://e-seimas.lrs.lt/portal/legalAct/lt/TAD/TAIS.437028/KlkWvJxIKA) [↑](#footnote-ref-2)
3. <https://e-tar.lt/portal/lt/legalAct/cf0a3fe04e3611ee81b8b446907f594f> [↑](#footnote-ref-3)